Qalampir.uz - Кенжаев ва Хонтўраев пичоқланди, Акромов ўлдириб кетилди – 2018 йилдаги энг шов-шувли воқеалар\nКенжаев ва Хонтўраев пичоқланди, Акромов ўлдириб кетилди – 2018 йилдаги энг шов-шувли воқеалар\n13:08, 31.12.2018 Жамият\nҚуйида йил давомида ижтимоий тармоқларда ва одамлар орасида энг кўп муҳокамага сабаб бўлган воқеаларга тўхталиб ўтамиз.\nМана, 2018 йил ҳам ўз ниҳоясига етай деб қолди. Ўзбекистонда ўтиб бораётган йилда аввал бошланган ислоҳотлар янада бошқача кўриниш олди. Мамлакатда иқтисодий, сиёсий, ижтимоий ва бошқа соҳалардаги қатор лойиҳалар жадаллаштирилди ва янгилари йўлга қўйилди.\nХўш, Ўзбекистон халқи якунланаётган йилни нимаси билан эслаб қолади? Қуйида йил давомида ижтимоий тармоқларда ва одамлар орасида энг кўп муҳокамага сабаб бўлган воқеаларга тўхталиб ўтамиз.\nИлк маротаба Ўзбекистон Президенти халққа янги йил байрам табригини шахсан ўзи йўллади. Шавкат Мирзиёев Мустақиллик майдонидан Ўзбекистон халқига самимий тилакларини билдирди. Бу йил бошидаги дастлабки эсда қоларли воқеа бўлди.\nДавлат раҳбари табригини унинг ўзидан эшитиш халқ орасида илиқ кутиб олинди. Одамлар янги йил кириб келганидан кейин ҳам бир неча кун бу табрикни эслаб юрди. Эндиликда ўзбекистонликлар ҳар йили табрикни давлат раҳбарининг ўзидан эшитишни кутиб қолади.\nЎзбекистон Миллий хавфсизлик хизмати тугатилди\n2018 йил март ойида Ўзбекистон Республикаси Президенти Миллий хавфсизлик хизмати фаолиятини такомиллаштириш тўғрисидаги ҳужжатни имзолади. Ҳужжатга биноан чорак аср мобайнида мамлакатда катта кучга эга бўлиб келган, энг ёпиқ ташкилот Миллий хавфсизлик хизмати тугатилиб, унинг ўрнига Давлат хавфсизлик хизмати ташкил этилди.\nМХХ тугатилиши мамлакат бўйлаб кўп муҳокамаларга сабаб бўлди. Негаки, кўп йиллар давомидаги яширин фаолият сабаб халқ мазкур ташкилотдан маълум даражада қўрқиб қолганди, деса ҳам бўлади.\nҚуръони Карим арзон нархда нашр қилинди\n2018 йилнинг март ойида яна бир эсда қоларли воқеа юз берди. Бу ҳам бўлса, “Hilol nashr” нашриёт-матбааси томонидан Қуръони Каримнинг нашр қилиниб, кескин арзон нархда – 31 минг сўмдан сотувга чиқарилиши бўлди.\nМусҳаф расталарга чиқиши билан минглаб одамлар муқаддас китобни харид қилишга шошди. “Hilol nashr” нашриёт-матбаасининг китоб дўконларида турнақатор навбатлар пайдо бўлди.\nҚуръони Карим учун навбатни кўриб, Ўзбекистонда Мусҳафга эътибор юқорилигини яна бир бор ҳис қилди киши. Дастлабки нашрдан сўнг, “Hilol nashr” Қуръони Каримни бир неча бор қайта нашр қилди.\nОТМларда тўлов-контракти миқдорини белгилаш тартиби ўзгарди\nҲа, 2018 йил талабалар ва уларнинг ота-оналари учун унутилмас йил бўлиб қолиши шубҳасиз. Нега дейсизми? Айнан ўтиб борётган йилнинг июль ойида ОТМлардаги тўлов-контракти миқдори энг кам иш ҳақи (ЭКИҲ) билан боғлаб қўйилди. Бу ЭКИҲ ошганда, контракт ҳам ошади дегани.\nДоим ойлик ошишини кутиб турадиган одамларнинг охирги вақтларда “йўқ, керакмас, ойликни оширманглар”, деган гапларини тез-тез эшитадиган бўлиб қолдик. Нима бўлганда ҳам келаётган йилда бундай “сюрприз”лар бошқа бўлмайди, деган умиддамиз.\nТошкент шаҳрида байроқ ўрнатилди\n“Халқлар дўстлиги” санъат саройи номи қайтарилди. Санъат саройи қаршисига Шомаҳмудовлар оиласи ҳайкали ўрнатилди.\n2018 йилнинг июль ойида одамлар ўзи одатланмаган яна бир воқеага гувоҳ бўлди. Пойтахт Тошкент шаҳрида 65 метрлик флагштокка 12х25 ўлчамдаги байроқ ўрнатилди. “Халқлар дўстлиги” санъат саройи олдига ўрнатилган байроқ шаҳар аҳолиси ва меҳмонлар эътиборини тортди.\nАҳамиятлиси, Тошкентдан кейин мамлакатнинг бошқа кўплаб ҳудудларида байроқ майдонлари барпо этилди. Жумладан, Нукус, Урганч ва Самарқанд шаҳарларида шундай байроқлар ҳилпирай бошлади.\nОсиё ўйинларидаги муваффақият\nЙил воқеаларидан яна бири шубҳасиз Ўзбекистоннинг 2018 йил Индонезияда ўтказилган Осиё ўйинларидаги муваффақиятли иштироки бўлди. Ўзбекистон мусобақада жами 70 медални қўлга киритди.\n21 та олтин, 24 та кумуш ва 25 та бронза медални жамғарган Ўзбекистон Хитой, Япония, Корея Республикаси ва мусобақа мезбони Индонезиядан кейин бешинчи ўринни эгаллади.\nЮлдуз Усмонованинг Kiki сhallenge рақси\nШу йилнинг июль ва август ойларида канадалик қўшиқчи Дрейкнинг In My Feelings қўшиғи дунё бўйлаб оммалашди. Қўшиққа ноодатий рақс тушиш Ўзбекистонга ҳам етиб келди. Ва бу ҳаракатлар Kiki сhallenge деб ном олди.\nУнда ҳатто, Ўзбекистон халқ артисти Юлдуз Усмонова ҳам қатнашди. Аниқроғи, Kiki сhallenge рақси билан ўзбекистонликларни лол қолдирди. Унинг рақсига эътироз билдирувчилар ҳам, қўллаб-қувватловчилар ҳам бўлди. Хонанда эътироз билдирувчиларга жавобни кечиктирмай, дарҳол бериб қўя қолди.\nБош вазир ва унинг ўринбосари автоҳалокатга учради\nЖорий йилнинг 20 август куни Ўзбекистон Республикаси Бош вазири Абдулла Арипов ва унинг ўринбосари – ўша пайтдаги “Ўзбекнефтгаз” акциядорлик жамияти бошқаруви раиси Алишер Султонов автоҳалокатга учради.\nЙўл-транспорт ҳодисаси “Қорасув-Бўка-Бекобод” йўлида юз берганди. Бунинг оқибатида Бош вазир Абдулла Ариповда тиббий муолажа талаб этилмайдиган енгил шикаст, Бош вазир ўринбосари Алишер Султонов чап сон суяги чиқиши, чаноқ косачаси ёпиқ синиши, кўкрак қафаси 7-10 қовурғалари ёпиқ синиши, бош тепа соҳаси лат ейиши билан шифохонага ётқизилганди.\nАлишер Султонов шундан сўнг “Ўзбекнефтгаз” раислигидан кетиб, фақатгина Бош вазир ўринбосари – Геология, ёқилғи-энергетика комплекси, кимё, нефть-кимё ва металлургия саноати масалалари комплекси раҳбари лавозимида қолди.\nИИВ подполковниги ўз кабинетида ўлдириб кетилди\nЖорий йил 4 август куни Ўзбекистон Республикаси ИИВ Патруль-пост хизмати ва жамоат тартибини сақлаш бош бошқармаси бошлиғи, подполковник Дилшод Акрамовнинг ўз иш кабинетида ўлдириб кетилди.\n39 ёшли Дилшод Акромов бегона томонидан ўлдирилмади. Акромов қотиллигида Тошкент шаҳар ИИББ ҲПБ катта инспектори Р.Абдуллаев гумон қилиниб, ҳибсга олинди.\nМазкур ҳолат юзасидан шаҳар прокуратураси томонидан ЖКнинг 97-моддаси 2-қисми “ж” банди билан жиноят иши қўзғатилган. Ушбу жиноят иши юзасидан дастлабки тергов Бош прокуратура “Ўта оғир жиноятларни тергов қилиш” бошқармаси томонидан олиб борилди.\nЖамшид Кенжаевнинг вафоти\nТошкент шаҳри Юнусобод туманидаги “Aurum898” клубида эркин курашчи, халқаро тоифадаги спорт устаси Жамшид Кенжаев пичоқланди. Уни ўнга яқин клуб қўриқчилари уриб, калтаклаб, пичоқладилар.\nЖамшид Кенжаев бир нечта жойига берилган пичоқ зарбалари билан 7-сонли шифохонага олиб борилган, кўрсатилган тиббий ёрдамга қарамасдан вафот этган.\nБош прокуратура мазкур ҳолат юзасидан Ш.Қиличовга ЖКнинг 25-, 97-моддаси 1-қисми билан жиноий иш очилган.\nБу воқеалардан кейин Тошкентдаги клублар фаолияти устидан назорат кучайтирилди. “Aurum898” клуби ёпилди.\nНон нархи эркинлаштирилди\n2018 йил сентябрь ойининг 15 санасида Ўзбекистонда яқин 5-6 йилда эсдан чиқмайдиган воқеа юз берди. Нон нархи деярли икки бараварга оширилди. 2014 йилдан бери қолипли бўлка нон 650 сўмдан сотиб келинаётганди.\nҲукумат қарори билан ун нархининг оширилиши, унинг ортидан нон нархининг ошиши аҳоли орасида кескин норозиликка сабаб бўлди. Шундан сўнг нон нархи 1200 сўмдан 1050 сўмга туширилди.\nПараосиё ўйинларидаги муваффақият\n2018 йилнинг 6-13 октябрь кунлари Индонезиянинг Жакарта шаҳрида III Параосиё ўйинлари ўтказилди. Ушбу мусобақада ўзбекистонлик паралимпиячилар ҳар қачонгиданда муваффақиятли иштирок этиб, умумий ҳисобда 77 та медаль – 35 та олтин, 24 та кумуш ва 18 та бронза медалларини қўлга киритди. Бу орқали Ўзбекистон Параосиё ўйинларида медаллар сифати бўйича ҳам, сони бўйича ҳам ўз рекордини янгилади.\nМаълумот учун, Ўзбекистон медаллар сифати бўйича умумжамоа ҳисобида бешинчи ўринни эгаллади.\nГаз, сув, электр энергияси ва ёнилғи нархи\n2018 йилдаги нарх-наво ўзгаришлари анчагача эсда қолади. Хусусан, совуқ сув, иссиқ сув, газ, электр энергияси ва ёнилғи нархи ўтган йилдагиларга қараганда кескин кўтарилди.\nАпрель ойида газ, электр энергияси, май ойида сув нархи оширилди. Етмаганига август ойидан ҳудудларга 500 сўмдан 720 сўмгача етказиб берилаётган суюлтирилган газ нархи бир хилда 800 сўм қилиб белгиланди.\nБир жойда узоқ қотиб туришни хушламайдиган бензин ва дизель ёнилғиси нархи ҳам ноябрь ойида кўтарилиб олди. Бензиндан каммизми дегандек, электр энергияси, табиий ва суюлтирилган газ, иссиқ ҳамда совуқ сув, иссиқлик таъминоти ҳам қимматлади.\nҲозирда уларнинг нархи қуйидагича:\nБензин ва дизель ёқилғиси:\nЭлектр энергияси гуруҳига кўра, 331 сўмдан 350 сўмгача;\nТабиий газ ва суюлтирилган газ 320 сўмдан 1000 сўмгача;\nЮнусобод тумани тажриба майдони бўлди\nСал қолса, эсдан чиқа ёзибди, келаси йилдан пойтахт Тошкент шаҳрининг Юнусобод туманида табиий газ ва электр учун ижтимоий меъёр жорий қилинадиган бўлди.\n2019 йилнинг 1 январидан бошлаб Тошкент шаҳрининг Юнусобод туманида тажриба тариқасида қуйидагилар жорий этилади:\nБунда аҳоли билан электр энергияси ва табиий газ учун ҳисоб-китобларни амалга оширганда базавий норма доирасида – белгиланган тариф бўйича, базавий нормадан ортган қисми учун – белгиланган тарифга 1,2 баравар оширилган коэффициент қўлланилади.\nХонтўраев ниқобли кимсалар томонидан пичоқланди\n26 ноябрь куни ўзбекистонлик аралаш қоидали жанглар устаси Мурод Хонтўраев Тошкент савдо мажмуасида жойлашган офисида пичоқлаб кетилди. Спортчи пичоқдан 9 марта жароҳатланган. Унга шифокорлар бош мия ёпиқ жароҳати, бош мия чайқалиши, бош ўнг тепа соҳаси эзилиб ёрилган жароҳати, ўнг сон, думба соҳаси, кўплаб санчилиб кесилган жароҳатлари (9 та) иккала кўкрак усти соҳаси сидирилган жароҳати, чап тирсак соҳаси кесилган жароҳати ташхисини қўйганди.\nЎша куннинг ўзида мазкур ҳолат юзасидан Тошкент шаҳар Ички ишлар бош бошқармаси ҳузуридаги тергов бошқармаси томонидан Ўзбекистон Республикаси Жиноят кодексининг 277-моддаси 2-қисми “б” ва “в” бандлари билан жиноят иши қўзғатилган.\nХонтўраевнинг пичоқланиши билан боғлиқ ҳолатда 7 киши гумонланиб, тергов тортилган.\n“Tashkent city”нинг қурилиши – маҳаллаларнинг бузилиши\n2018 йилда ҳам Тошкент шаҳрида пойтахтнинг “юраги” бўлиши кутилаётган “Tashkent city” лойиҳасининг қурилиш ишлари давом эттирилди. Шу билан бирга шаҳарнинг янги қиёфасини шакллантириш ҳам. Демакки, янги қурилишлар учун янги-янги майдонлар очилиши, бошқача айтганда, Тошкентдаги эски маҳаллаларнинг бузилиши давом эттирилди. Аммо бу бузишлар, у ердагиларга уй ва қўшимча компенсация берилган тақдирда ҳам одамлар норозилигига сабаб бўлди.\nШайхонтоҳур тумани “Жангоҳ” маҳалласининг бузилиши ортидан келиб чиққан жиддий норозиликлар бунга мисол бўла олади. Кечаси одамлар уйига булдозер ҳайдаб борилиб, бузиш ишларининг бошланиши норозиликнинг асосий сабаби бўлди, дейишимиз мумкин. Узунқулоқ гапларга қараганда, маҳаллада яшаганлар норози бўлиб, бузувчиларни тошбўрон қилишгача борган.\nХулоса қилиб айтадиган бўлсак, 2018 йил ёдимизда қолади. Негаки, шу йилда етарлича муваффақиятлар ҳам, одамларга ҳуш келмайдиган ўзгаришлар ҳам кўп ва хўп бўлди.\nАфсун ва диний маросимлар орқали даволаш халқ табобати ҳисобланмайди – Адлия вазирлиги\nБизда умуман таниш-билишчилик, коррупция йўқ – Қорбобога мактуб-2


Қандай ҳолларда ЙПХ ходими ҳайдовчилик гувоҳномасини олиб қўйиши мумкин? — Review.uz\nТранспортни бошқариш ҳуқуқидан маҳрум этиш тарзидаги жазо қўллаш белгиланган бўлса, ҳайдовчилик гувоҳномаси олиб қўйилади. Масалан, хавфсизлик камари тақмаганлик учун ҳайдовчилик гувоҳномасини олиб қўйиш мумкин эмас.\nАгар содир этилган ҳуқуқбузарлик учун қонунчиликда транспортни бошқариш ҳуқуқидан маҳрум этиш тарзидаги жазо қўллаш белгиланган бўлса, ҳайдовчилик гувоҳномаси ЙПХ ходими томонидан олиб қўйилиши мумкин.\nБошқа ҳолларда ҳайдовчилик гувоҳномасини олиб қўйишга йўл қўйилмайди.\nҲайдовчилик гувоҳномаси олиб қўйилганда маъмурий ҳуқуқбузарлик тўғрисидаги баённомага, шунингдек, ҳайдовчилик гувоҳномасининг талонига тегишли ёзув киритилади ва талон ҳайдовчига қайтариб берилади.\nЭслатма: транспорт воситасини бошқариш ҳуқуқидан маҳрум қилиш чораси фақат суд томонидан қўлланилади.


Сиз учун хурсандман\nБарча инсонлар учун хурсандман. Қаранг, инстаграмга кириб, бир соатда қанча янгилик эшитдим: кимдир лотереяда миллион доллар ютибди, кимнингдир хизмати юқорилабди. Сардор Раҳимхон 5000 долларга янги костюм сотиб олибди.\nБаракалла, уларнинг барчаси менинг ака-укаларим, дўстларим. Барчангиз учун хурсандман, ҳеч кимга ҳасад қилмайман. Бир қўшхотинли йигит учинчи хотинга уйланибди. Унгга ҳам «қандингни ур», дейман. Сен учун ҳам хурсандман. Мана, кимдир фейсбукда мақтаняпти: «Тишларим бутун, суякни ҳам тишлаб, синдириб ташлайман». Яша! Йигирма бешда тишларинг бутун экан. Илоё, юз ёшингда ҳам суякларни тишлаб синдириб ташла, биронта дўхтирнинг юзини кўрма. Мана бу дўстим диссертация ёқлабди. Баракалла! Ҳозир институтда сессия топшириш осон эмас. Қуруғидан чўзмай кўр!\nБарчангиз учун хурсандман, танишлару нотанишлар, дўстларим ва оғайниларим. Фейсбукдошларим ва «синфдошлар»им. Телевизорни қўяману, муваффақиятларга эришаётган ҳамюртларимни кўриб, қувонаман. Қувончдан кўзимга ёш келади.\nСайрамнинг марказида бир тадбиркор бир хум тилла танга топиб олганида ҳам қувонган эдим. Яна икки хум тилла топиб олсин...\nБир тадбиркор самолёт сотиб олибди. Қандини урсин! Энди Бойқўнғирга бориб, ракета сотиб олсин.\nБировга ҳасад қилмаган одам эдим, шу бир масала қийнаб турибди. Ён қўшнимнинг товуқлари тухумлаётган экан, меники нега тухумламайди? Унинг сигири эгиз туғди, меники қисир қолди, қани адолат?\nБир қўшним катта ҳамён топиб олибди. Нега мен топмадим шу ҳамённи, деб турган эдим, ўғлим келиб, «дада, ҳамён бўш экан», деди. Ундай бўлса, у қўшним учун ҳам хурсандман. Шунақа ҳамёндан яна ўнтасини топиб олсин.\n, 2018-01-08, 23:33 169\nОбуна давом этади 77


ЭНДИ ЎЗБЕКИСТОНЛИК МУТАХАССИСЛАР ҚАТАРДАГИ ORYXGTL ЗАВОДИДА ИШЛАБ ЧИҚАРИШ АМАЛИЁТИНИ ЎТАЙДИ | UZBEKNEFTEGAZ\nЎзбекистонлик 100 нафар мутахассис малака ошириш ва тажриба алмашиш борасида ана шундай имкониятга эга бўлди. Уларга бундай имконият 2019-2020 йиллар учун мўлжалланган.\nТаъкидлаш керакки, бу "Ўзбекнефтгаз" акциядорлик жамияти ташаббуси билан ташкил этилган GTL заводи учун кадрлар тайёрлаш ўқув дастури туфайлидир. Мазкур дастур доирасида Қатарнинг OryxGTL заводида «UzbekistanGTL» МЧЖ мутахассислари учун ўқув машғулотлари ва ишлаб чиқариш амалиётларини ташкил этиш бўйича келишувга эришилган. Маҳаллий мутахассислар ишлаб чиқариш қуввати ва технологияси Ўзбекистонда қурилаётган заводникига ўхшаш бўлган корхонанинг ишга тушириш, хизмат кўрсатиш ҳамда эксплуатация ишлари билан танишиш имкониятига эга бўлади.\nOryxGTL – синтетик суюқ ёнилғи ишлаб чиқарадиган завод бўлиб, Қатарнинг Рас-Лаффан шаҳрида жойлашган. Завод “Qatar Petroleum” (51%) ва “Sasol” (49%) нефть ва газ компанияларига тегишлидир. 2007 йилда OryxGTLнинг суюлтирилган нефть маҳсулотлари ишлаб чиқариш ҳамжи суткасига 34 минг баррелни ташкил этган. Ўзбекистонда қурилаётган GTL заводининг суткалик ишлаб чиқариш қуввати эса 38 минг баррелга тенг.\nЖорий йилнинг июнь-июль ойларида Ўзбекистонда қурилаётган GTL заводининг дастлабки 25 нафар мутахассиси Қатардаги ушбу заводда амалиёт ўташни бошлади.\nШу билан бирга, улар завод ходимлари билан ҳамкорликда Ўзбекистондаги заводни ишга тушириш жараёнида носозликларга йўл қўймаслик ҳамда унинг барқарор фаолият кўрсатиши, узлуксиз маҳсулот ишлаб чиқаришини таъминлаш мақсадида OryxGTL заводи ишга туширилган ва фойдаланишга топширилган вақтда кузатилган нуқсонлар мисолида ишлаб чиқариш жараёнида юзага келиши мумкин бўлган муаммоларни ҳал этишга доир масалаларда ҳам малакага эга бўлмоқда.\n- Қатар заводи мутахассислари Ўзбекистонда қурилаётган GTL заводига бўлган катта қизиқишини билдирмоқда, - деди «Uzbekistan GTL» компаниясининг бошқармаси бўлими бошлиғи Носир Зокиржонов. - Эътиборлиси, делегациямиз аъзоларининг жуда ёшлиги ҳамкасбларимизни ҳайратда қолдирди ва улар ҳам худди биз каби ватанимиздаги заводни ишга туширишда ёш мутахассислар иштирок этаётганидан хурсанд бўлди. Фаолиятим давомида бундай завод ишга туширилишида иккинчи марта иштирок этяпман, илк марта Қорақалпоғистондаги Устюрт газ-кимё мажмуаси ишга туширилишида иштирок этганман. Бу мен ва ҳамкасбларим учун шараф ва катта масъулиятир. Шунинг учун заводни ишга тушириш ва уни бошқариш жараёнида учраши мумкин бўлган барча нуқсонларни иложи борича кўпроқ ўрганишга ҳаракат қилмоқдамиз.\nБундан ташқари, компания мутахассислари 2019-2020 йилларга мўлжалланган кадрлар тайёрлаш дастури доирасида технологик ускуналар ва технология жараёнларини лицензияловчи хорижий ишлаб чиқарувчиларнинг корхоналарида махсус ўқувларда иштирок этади.\nЭслатиб ўтамиз, “Honeywell UOP Uzbekistan” компанияси Ўзбекистонда қурилаётган GTL заводи учун мутахассислар тайёрлаш ва ўргатиш учун ўзининг технологиялар марказини кенгайтирган. GTL заводида “Honeywell” компаниясининг “Experion Orion” ишлаб чиқаришни бошқаришни энг замонавий автоматлаштирилган тизими ўрнатилади. Худди шунга ўхшаш бошқарув дастгоҳлари Тошкентдаги технологиялар марказида ўрнатилган бўлиб, завод учун муҳандислар ва бошқарув тизими кадрлари тайёрлашда фойдаланилмоқда.\nМаълумот учун: Қашқадарё вилоятида синтетик суюқ ёқилғи ишлаб чиқариш заводининг қурилиш майдончасида қурилиш-монтаж ишлари давом этмоқда. Айни пайтгача жами қурилиш ишларининг 33 фоиздан ортиғи тугаган. Шартномани контракт асосида бажаришнинг умумий жараёни (ЕРС шартномаси) 76,6 фоиздан ошган.\n"Ўзбекнефтгаз" АЖ Бошқаруви раиси Меҳриддин Абдуллаев Бухоро НҚИЗдаги ишлаб чиқариш жараёни билан танишди


БЎЗДА ЎТКАЗИЛГАН САЙЁР ҚАБУЛДА ФУҚАРО 17 ЙИЛДАН БУЁН ҲАЛ БЎЛМАЁТГАН МУАММОНИ ЕЧИШДА ЁРДАМ СЎРАДИ - AUZ.UZ\nБЎЗДА ЎТКАЗИЛГАН САЙЁР ҚАБУЛДА ФУҚАРО 17 ЙИЛДАН БУЁН ҲАЛ БЎЛМАЁТГАН МУАММОНИ ЕЧИШДА ЁРДАМ СЎРАДИ\nБўз туманидаги Мустақилликнинг 15 йиллиги маҳалласида жойлашган “Қуёшча” болалар ёзги оромгоҳида Андижон вилоятидаги 3-сектор ишчи гурухи фуқароларнинг мурожаатлари бўйича сайёр қабул ўтказди. Бу ҳақда вилоят ички ишлар бошқармаси матбуот хизмати хабар бермоқда.\nИкки юздаан ортиқ аҳоли вакиллари қатнашган қабулда йўлларни шағаллаш, ичимлик ва оқава суви, имтиёзли кредитлар, суюлтирилган газ балонларини ажратилиши, ҳудудда мактабгача таълим муассасасини қуриш, фуқароларнинг саломатлигини тиклаш ва ногиронлик аравачалари билан таъминлаш бўйича 50 дан ортиқ мурожаат қабул қилинган.\n- 17 йилдан буён сарсон-саргардонман, ноҳакликларнинг қурбониман, - дейди Бўстон маҳалласида истиқомат қилувчи, 63 ёшли Турсуной Олимова.Ўзимнинг беш нафар фарзандим бор. Яна Туркияга кетиб йўқолган синглимнинг тўрт нафар фарзандини васийликка олганман. Кўп болали оила деб 1994 йилда туман ҳокимлиги менга Мустақиллик кўчасидаги, 72-уйнинг 5-хонадонини ордер асосида берган. Ўғилларимни уйлаб чиқармоқчи эдим. Тўй қилиш мақсадида 2002 йилда Россияга ишлагани кетганимда қўшним Жамила Бадаловадан болларим 80 минг сўм қарз олишган экан. Менга айтишмаган. Ёш ҳамда ногирон бўлганлиги учун ишлаб вақтида тўлаша олмаган. Кейин у калитни тортиб олиб бошқа бир аёлга ҳеч қандай ҳужжатсиз сотиб юборган. Қарзни ўша пайтдаёқ қайтишим билан тўлаб қўйдим. Лекин калитни қайтариб бермади. Уйни сотиб олган одамга учрашимни айтди. Судра судра билан шунча йил ўтди. Қанчадан қанча ташкилотларга учрадим ҳал бўлмаяпти. Судга берайдесам у аёл Россияда. Нима қилишимни билмайман. Уйимиз бўла туриб бир ўғлим қайнонасиникида, яна биттаси ижарада яшайди. Мен билан иккала қизим ва уч нафар фарзанди яшайди.\nТ. Олимованинг масаласи тегишли ташкилотлар вакиллари томонидан ўрганилиб, тез орада қонуний тартибда ҳал қилиниши белгиланди.\n- 14 ёшли фарзандим юрак пороги билан махсус рўйхатда туради, - дейди Янгиобод маҳалласида яшовчи Оязимхон Қодирова. – Шифокорлари айни шу ёшида операция қилиш имконияти борлигини айтишиб, Тошкентдаги шифохоналардан бирига йўлланма беришди. Улар яхши кутуб олиб, кўриклардан ўтказишди. Аммо операция учун 17 миллион тўлов қилишимиз зарурлигини айтишди. Бунча пулни тўлашга имкониятимиз йўқ. Шу кунгача ҳеч кимдан ёрдам сўрамадим. Аммо, бугун иложсизлигим, боламни ҳаётини асраб қолиш мақсадида ушбу сайёр қабулга келишга мажбур бўлдим.\nУшбу масалани учинчи секторга бириктирилган вилоят соғлиқни сақлаш бошқармаси вакили жойида ўрганиб, га май ойида операция учун бепул йўлланма берилишини билдирди. Унгача эса вилоят кўп тармоқли марказий поликлиникаси шифокорлари томонидан назоратга олинадиган бўлди.\nҚабул давомида Чорвадор, Дехқонобод, Бўстон, Нурфшон, Гузар, Якка тол, Маданият, Сарбон, Мустақиллик 15 йиллиги, Гулистон, Сариқ жўга, Ғолиб, Меҳнатободмаҳалаллаларида истиқомат қилувчи эҳтиёжманд оилаларга 10 та газ баллон ҳамда 7 нафар имконияти чекланган шахсларга ногиронлик аравачаси ва қулоқ эшитгич мосламалари тарқатилди. Яна 5 нафар фуқаронинг эса бандлиги таъминланди.


Истеъмолчидан мурожаат - Истеъмолчилар ҳуқуқларини ҳимоя қилиш Агентлиги\n“Қашқадарё ҲЭТ” АЖ томонидан истеъмолчи Мўмин Холмуродов хонадонига янги замонавий ҳисоблагич ўрнатилганда ҳисоблагичнинг ишлаш жараёнлари ҳақида истеъмолчига тушунча бериб ўтилмади.\nБу билан таъминотчи корхона томонидан Ўзбекистон Республикаси “Истеъмолчиларнинг ҳуқуқларини ҳимоя қилиш тўғрисида”ги Қонуннинг 4-моддаси талаблари бажарилмади. Унга кўра, ҳар бир истеъмолчи товар (иш,хизмат) ҳақида, шунингдек, ишлаб чиқарувчи (ижрочи, сотувчи) ҳақида тўғри ва тўлиқ маълумот олиш ҳуқуқига эга эканлиги белгилаб берилган.\nХусусан, жорий йилда таъминотчи корхона томонидан Мўмин Холмуродов хонадонига янги замонавий ҳисоблагич ўрнатилган. Ундан фойдаланиши жараёнида эски ва янги ҳисоблагич бўйича тўловларда бирмунча тафовут борлиги, бундан ташқари асоссиз қарздорлик ҳам юзага келгани истеъмолчини таажжубга солди. Автоматлаштирилган тизим ҳақида ҳеч қандай маълумотга эга бўлмаган истеъмолчи фойдаланилган энергия тўловлари бўйича эътироз билдириб мурожаат қилишга мажбур бўлди.\n“Даракчи” газетаси томонидан йўналтирилган бу мурожаатни Истеъмолчилар ҳуқуқларини ҳимоя қилиш агентлигининг Қашқадарё вилояти ҳудудий тузилмаси “Қашқадарё ҲЭТ” АЖ билан биргаликда ўрганиб чиқди. Аслида фойдаланилган электр энергиясидан истеъмолчида ҳақиқатан ҳам қарздорлик бўлмаган, сабаби тўловлар ойма-ой тўланган.Мурожаатда келтирилганидек, бу хонадона бир ўзи яшаши, фақат биргина музлатгич, ҳаво алмаштирувчи аппарат ҳамда учта чироқдан фойдаланиши маълум бўлди.\nАгентлик томонидан Ўзбекистон Республикаси Вазирлар Маҳкамасининг 2018 йил 12 январдаги 22-сон қарори 1-иловаси билан тасдиқланган Электр энергиясидан фойдаланиш Қоидаларининг 66-бандига асосан ЭҲНАТга уланган ёки олдиндан ҳақ тўлаш қурилмаси ва ҳисобга олиш приборига эга бўлган истеъмолчиларга электр энергияси етказиб бериш олдиндан тўланган тўлов доирасида амалга оширилиши белгиланганлиги ҳақида М. Холмуродовга тушунчалар берилди.\nХусусан, унга кўра, мазкур тизимга асосан тўловлар олдиндан амалга оширилиши ва амалга оширилган тўловлар туганидан сўнг автоматик тарзда ўчирилиши ва тўловлар амалга оширилгандан сўнг автоматик тарзда электр тармоғига қайта уланишини билдириб ўтилди.


Японияда H.I.S.Holdings директорлар кенгаши раиси Х.Савада билан учрашув бўлиб ўтди\nH.I.S.Holdings – халқаро бозорда кўп йиллик тажрибага эга бўлган Япониянинг энг йирик туристик ва транспорт компанияси. Бугунги кунда, компания Япония ичида 303 та ва хорижнинг 124 та шаҳрида 184 та глобал филиаллар тармоғига эга, ходимларнинг умумий сони эса 17 000 тадан ортиқ.\nУчрашув давомида меҳмонхона бизнеси соҳасидаги қўшма лойиҳаларни ишлаб чиқиш масалалари муҳокама қилинди –япониялик тадбиркорлар 2020 йилнинг бошида Тошкентда япон услубидаги меҳмонхона қурилишини бошлайдилар ва шу каби лойиҳани Самарқандда амалга оширишдан манфаатдорлар.\nКомпания учун туристик хизматлар соҳаси ҳам катта салоҳиятга эга – Япония ва бошқа давлатлардан туристларни жалб этиш ҳамда холдингнинг бошқа лойиҳаларини мувофиқлаштириш учун H.I.S. Holdings офисини Ўзбекистонда очиш истиқболи муҳокама қилинди.\nБундан ташқари, компаниянинг банк секторида хусусийлаштириш фаолиятда иштирок этиш истиқболлари муҳокама қилинди. Учрашув якуни билан томонлар йил якунига қадар якуний келишувларни имзолаш мақсадида барча техник ва ташкилий масалаларни экспертлар даражасида ҳал қилишга келишиб олдилар.


Барвихада ўзбеклар куйиб ўлди\n14 май 2021, Тошкент вақти: 14:36\nМоскванинг Качалово бозорида чиққан ёнғин оқибатида сурхондарёлик 17 йигит ҳалок бўлган эди.\nМоскванинг Одинцово туманида чиққан ёнғин оқибатида 3 нафар меҳнат муҳожири нобуд бўлди. Улардан икки нафарининг Ўзбекистон фуқароси экани аниқланди.\nЯкшанба куни элитали қўрғон ҳисобланган Барвихадаги гараж комплексларидан бирида чиққан ёнғинда уч меҳнат муҳожири нобуд бўлди, етти нафарининг ҳаёти сақлаб қолинди.\nБу маълумотни Озодлик Радиосига тасдиқлаган Россия Федерацияси Тергов қўмитасининг Москва вилояти бўйича бошқармаси расмийси Ирина Гумённаяга кўра, ёнғин тонгги 4:00 ларда бошланган.\n- Нобуд бўлганлардан иккиси Ўзбекистон фуқароси эканлиги аниқланди. Ҳозирча текширув олиб бориляпти. Жиноий иш қўзғатилгани йўқ. Дастлабки тахминларга кўра, олов шу гараж ичида жойлаштирилган иситиш мосламасининг носозлиги туфайли келиб чиққан,- деди Ирина Гумённая.\nТергов қўмитаси расмийси қурбонлар орасида ўзбекистонликлардан ташқари яна бир Қирғизистон фуқароси ҳам бўлгани, шунингдек халок бўлганларнинг исми-шарифи ҳозирча очиқланмаслигини қўшимча қилди.\nБироқ Озодликнинг ўз манбаларига таяниб олинган маълумотлардан нобуд бўлганлар Эрматжон Мамажонов, Ҳакимжом Юсупов ва Ғайрат Ҳакимжоновлар экани аниқланди. Бу ўзбек йигитлари Москва вилоятида ноқонуний меҳнат фаолияти билан шуғулланиб келган.\nБарвиха-21 даги ёнғинни ўчиришда маҳаллий ўт ўчириш бўлинмалари иштирок этди.\nБу сўнгги пайтларда меҳнат муҳожирларининг ёнғинда оммавий нобуд бўлиши ҳолатларининг биринчиси эмас.\nОзодлик жорий йилнинг августида Иркутскдаги хусусий уйлардан бирида чиққан ёнғин оқибатида уч нафар Ўзбекистон фуқароси нобуд бўлгани, яна бири жароҳатлар билан маҳаллий шифохонага олиб кетилгани; 3 апрелда тонгги соат 5 ларда Качалово бозорига тегишли омборлардан бирида чиққан ёнғин оқибатида сурхондарёлик 17 юк ташувчи йигит ҳалок бўлгани, Санкт-Петербург шаҳридаги коммунал квартиралардан бирида чиққан ёнғин оқибатида Ўзбекистон икки фуқароси ва Тожикистон фуқароси деб тахмин қилинаётган икки бола нобуд бўлгани, Нижний Новгород шаҳрининг Приокский туманида ис газиданзаҳарланиш оқибатида тўрт ўзбекистонлик ҳалок бўлгани ва бошқа шу каби нохуш ҳодисалар тўғрисида олдин ҳам хабар берган.


Ўзбекистонда чўлга қарши курашиш учун нима қилиш керак\n25 Iyun 13:46 / Published in Ўзбекистон янгиликлари\nФанлар академияси Сейсмология институти директори, география фанлари доктори Вахоб Рафиқов Ўзбекистон ҳудудининг чўлланиш муаммосини ҳал қилиш бўйича илмий тавсиялар берди.\nУ муаммони миллий миқёсда кўриб чиқиш кераклигига амин.\nГеография фанлари доктори мамлакатда чўлланиш муаммоси билан шуғулланадиган аниқ муассаса йуқлигини таъкидлади.\n“Ўзбекистонда география институтини яратиш керак. Чунки География институтининг ўзига хос йуналишлари бор. Масалан, Қозоғистонда шундай муассаса мавжуд. Ва шунча экологик ва геоекологик муаммолар мавжуд бўлганда бизда бундай ташкилот йуқ.\nГеография институти чўлланиш, сув муаммолари ва тупроқ зонаси билан махсус шуғулланиши мумкин. Сув, ер ва тупроқ ушбу институтнинг устувор йуналишларига айланиши мумкин ва унинг тадқиқотлари келажакда Ўзбекистон иқтисодиёти ва соғлиғи учун фойдали бўлади”, — деди Вахоб Рафиқов.\nОлим дашт ҳудудида ўсадиган ўсимлик дунёсига жуда диққатли бўлиш кераклигини таъкидлади. Дашт ҳудудида молларни боқиш масаласига ҳам эътибор қаратиш лозим ва молларни мунтазам равишда боқиш керак. Масалан, 1 гектар ер майдонида молларни 1-3 кун давомида боқишингиз керак, сўнгра моллар ўсимликларнинг илдизларини емаслиги учун уни бошқа жойга ҳайдашингиз керак.\n«Иккинчидан, куз-қиш мавсумига тайёргарлик кўриш чоғида ўсаётган дарахтлар ва буталарни популяцияси томонидан шафқатсиз равишда кесилганини таъкидлаш лозим. Бундай кесишга йул қўйилмаслиги керак.\nБундан ташқари, машиналарнинг нефт ва газ конларига узлуксиз ҳаракатланиши натижасида яшил рангга айланмайдиган ўсимликларга зарар етказади. Агар биз автоуловларнинг ҳаракатини ҳар хил йулларда эмас, балки биттасида таъминласак, унда биз машиналар ғилдираги остида қолган ўсимликларни сақлаб қоламиз.\nИлмий нуқтаи назардан инсоннинг табиат билан муносабатини яхшилаш зарур. Шу билан бирга, экологик маданиятни, инсоннинг табиатга бўлган муҳаббатини ошириш керак. Инсон табиатнинг бир қисмидир ва ундан эҳтиёткорлик билан фойдаланиши керак.\nТабиатдан оладиган бойликларимиз эртага тикланиши керак. Агар ресурслар тикланмасдан олинадиган бўлса, бу чўлланиш ва ерларнинг бойликларни йуқтилишига олиб келади. Биз авлодларга нима қолдирамиз? Кейинги авлодларимиз аждодлари бутун ерни қуритди деб айтмасликлари керак”, — дейди у.\nTagged under: давлат даражаси, ерларнинг чўлланиши, КУРАШ, олдини олиш


Самвел Бабаян Латвияда «ўзбек мураббийларининг савиясини...\n10.04.2018 08:30 0 15120\nЎзбекистон терма жамоасининг собиқ бош мураббийи Самвел Бабаян Латвия чемпиони — «Спартак» (Юрмала) клуби бош мураббийига айланганини биласиз.\n«Offside.uz» нашрининг маълум қилишича, Бабаян бир неча кун олдин Латвия телеканали меҳмони бўлган.\n«ЎФА томонидан футболдан умрбод четлатилган Самвел Бабаян бир неча кун аввал Латвия телеканали меҳмони бўлди.\nУ ўз нутқида «Спартак» (Юрмала) раҳбариятига ишонч учун миннатдорчилик билдирди ҳамда у ерда ўзбек футболи ва ўзбекистонлик мураббийларнинг савиясини кўрсатишга ҳаракат қилишини айтди», — дейилади хабарда.\nМавзуга доир: «Самвел Бабаян Латвия чемпиони бош мураббийи этиб тайинланди»\nАйтиш керакки, шу йилнинг 15 январь куни ЎФФ ижроқўми Самвел Бабаяннинг «кирдикорларини фош қилиб» ўзини бир умрга футболдан четлатган, ҳужжатлари эса «прокуратурага юборилган» эди.\n«Championat.asia» нашри ушбу масалада Латвия футбол федерациясига мурожаат қилган ва улар ЎФА ижроқуми Бабаяндан 1 февраль куни дисквалификацияни олиб ташланганини билдирган.\nЎФА ҳозирча умрбод футболдан четлатилган Бабаян Латвияда нима қилиб юргани ҳақида ҳеч қандай изоҳ бергани йўқ.\nМавзуга доир: «ЎФА умрбод футболдан четлатилган Бабаянни кечирдими?»\nСамвел Бабаян «Спартак» Латвия\nХориж 14/03, 19:43


Николай Карамзин. Бечора Лиза (қисса) | www.ziyouz.uz\nБош саҳифа Жаҳон насри онлайн антологиясиНиколай Карамзин (1766-1826; Россия)Николай Карамзин. Бечора Лиза (қисса)\nМоскваликлар орасида мазкур шаҳар теварак-атрофини менчалик яхши биладиган киши топилмаса керак, чунки мен ҳеч бир сабаб ва мақсадсиз дала-ю чакалакзорлар, тепаликлар бўйлаб кўп сайр қиламан. Шу туфайли ҳар ёз янгидан-янги роҳатбахш манзараларни кашф этаман ё бўлмаса эски жойларда янги гўзалликларни излайман.\nЛекин ҳаммадан ҳам менга ёқадиган маскан – бу Cимонов монастирининг готик услубидаги хўмрайган миноралари қад кўтариб турган тепалик. У ерга чиқиб ўнг томондаги пастликда ястаниб ётган Москвани томоша қилиш мумкин. Узоқдан бир-бирига туташиб кетган черковлар ва уйлар худди каттакон ва ҳашаматли амфитеатрга ўхшайди. Айниқса, бу маконга қуёш кечки нурларини сочганда кўринг: кўпдан-кўп олтин қуббалар ва салиблар офтобда жилоланиб, осмонга бўй чўзиб туришади. Тўқ-зангор ўт-ўлан, чечаклар билан қопланган ўтлоқлар ортида сарғиш қумлар узра кумушсимон дарё – унинг суви балиқчи қайиқлар ҳамда Россиянинг бой ўлкаларидан келиб Москвани боқадиган юк кемалари остида чайқалиб оқади.\nДарёнинг нариги томонидаги эманзор ёнида ўтлаб юрган подалар кўринади, подачи йигитлар бўлса дарахтлар соясида ўтириб олиб, мунгли хиргойи билан ёзнинг узундан-узун зерикарли кунларини ўтказишади. Ундан нарироқдаги қадимий қайрағочларнинг қуюқ ва яшил барглари орасидан Данилов монастирининг олтин қуббалари ярақлаб кўринади, уларнинг ортида эса нақ уфқ билан туташиб Чумчуқуя тепаликлари кўм-кўк бўлиб кўзга ташланади. Чап томонда бепоён буғдойзорлар, уч-тўртта унча катта бўлмаган қишлоқлар ҳамда Коломенское қишлоғидаги ҳашаматли сарой кўриниб туради.\nЭрта кўклам баҳорни қаршилаш учун, кеч кузда эса табиат билан йиғлашиб юракни ёзгани тез-тез бу ерга келиб тураман. Бўм-бўш монастир, ўт босиб кетган қабр тошлари орасида ва ташландиқ ҳужралар ичида шамол даҳшатли увиллайди. Баҳайбат хароба тошларига суяниб ўтмишнинг инграшларига қулоқ солсам, юраклар орзиқиб титрай бошлайди. Гоҳ-гоҳ ҳужраларга ҳам кираман-да, бир пайтлар бунда яшаган роҳибларни кўз олдимга келтириб кўраман: ачинарли манзаралар! Мана бу ерда бир қария тиз чўкиб, умрининг охирги дақиқаларида Худога илтижо қилиб, тезроқ бу дунё азобларидан халос қилишини сўрамоқда. Анави ерда юзида қони қолмаган ёшгина роҳиб бола темир панжара олдида ғамнок турибди. Унинг осмонда эркин, муаллақ учиб юрган қушларга тикилган кўзлари жиққа ёшга тўлган. Черков кўнғироқларининг мунгли овози бола борган сари сўниб бораётгани ва унинг бу дунёдан бевақт кўз юмишидан дарак бераётгандек туюлади. Баъзида мен қачонлардир шу монастирда содир бўлган ва унинг дарвозасида тасвирланган мўъжизани томоша қиламан. Мана, қамал қилинган монастирда истиқомат қилувчилар учун осмондан балиқлар тушмоқда, бу ерда бўлса Биби Марям сиймосини кўрган душманнинг қувғинга айланиши тасвирланган. Бу тасвирлар ватанимиз тарихидаги энг оғир вақтларни, яъни ваҳший татарлар-у литваликлар томонидан рус пойтахтининг теварак-атрофи ёндирилган ва аҳолиси қиличдан ўтказилган пайтларни ёдимга туширади. У пайтлар бечора Москва худди ҳимоясиз қолган тул хотиндай Худодан бошқа нажот кутмасди.\nЛекин Симонов монастири атрофида мени, одатда, энг кўп ҳаяжонга солган нарса бу Лизанинг, шўрпешона Лизанинг аянчли тақдири ҳақидаги хотиралар. О-оҳ! Қалбнинг нозик торларини чертадиган нарсалар менинг кўнглимга қанчалар яқин ва булар ҳақида кўз ёши қилиш менга одат бўлиб қолганини билсангиз эди!\nМонастир деворларидан икки юз қадамча нарида, навқирон қайинзор олдидаги ям-яшил ўтлоқ ўртасида бўм-бўш, эшик-деразалари йўқ, томлари чириб тушган хароба кулба бор. Ўттиз йилча бурун бунда Лиза исмли бир гўзал қиз онаси билан истиқомат қилар эди.\nЛизанинг отаси ўзига тўқ деҳқонлардан бўлган. У меҳнатни севарди ва бунинг эвазига ҳавас қилса арзигудек ҳаёт кечирарди. Аммо деҳқон вафотидан сўнг унинг хотини ва қизи тезда қашшоқлашиб қолишди. Бировнинг ишига саратонда қўли музлайдиган мардикор яхши қарамаслиги оқибатида уларнинг ерида ҳосил битмай қолди. Она-бола арзимаган пул учун ерларини ижарага беришга мажбур бўлишди. Бунинг устига бева марҳум эрини эслаб, тўхтовсиз кўз ёши қилаверар (қишлоқликларнинг муҳаббати ҳам қаттиқ бўлади), оқибатда борган сари мадорсизланиб, ишга яроқсиз бўлиб борарди. Отасидан ўн беш ёшлигида етим қолган ёлғиз фарзанд Лиза ўзининг попукдек ёшлигини-ю, беқиёс чиройини аямасдан ишларди: тўқиш, бичиш-тикиш билан шуғулланар, баҳор бўлса гул, ёзда эса ўрмон меваларини териб, Москвага олиб бориб сотарди. Қизига раҳми келган бечора онаси уни бағрига босиб: “Суянчиғим! Сени менга худонинг ўзи етказган экан” – дея ҳамиша яратгандан қизига бахт тилар эди.\n– Худо ишлашим учун менга қўл бериб қўйипти. Сен мени ўз сийнанг билан боқиб катта қилдинг. Энди бўлса сенга қараш менинг бурчим. Ҳадеб қайғуриб йиғлайверма, бу билан отам тирилиб келмайди, – деб овунтирарди онасини Лиза.\nАммо ўзи ҳам, кўпинча, кўз ёшларини тўхтатиб қолишга ожиз эди. Ахир у яқингинада отаси ҳаёт бўлганлиги-ю, энди эса бу дунёда йўқлигини унута олармиди! Лекин, онасини ўйлаб, дардини ичига ютишга ҳаракат қилар, хотиржам ва қувноқ кўринишга уринарди.\n– Нариги дунёда, Лизагинам, – жавоб қиларди юраги куйишдан тўхтамаган онаси, – кўз ёшларим нариги дунёда тўхтайди. У ерда ғам-ғусса йуқ, ҳамма шод-хуррамликда юрармиш, отангни у ерда учратсам, менинг ҳам кўнглим кўтарилар, албатта. Лекин ҳозирча ўлгим йўқ – менсиз ҳолинг не кечади? Сени кимга ташлаб кетаман? Аввал сени бирор жойга қўндиришим керак! Балки тез кунларда бирорта олийжаноб киши топилиб ҳам қолар. Ана шундан кейингина сиз азиз болаларимга фотиҳа бериб, сўнгра қаро ер қаърига хотиржам кетаверишим мумкин.\nМана, яна баҳор келди. Лизанинг отаси қазо қилганига ҳам икки йил бўлди. Яна ўтлоқларни гуллар қоплади. Лиза марварид гуллардан териб, Москвага келди. Кўчада истараси иссиқ, башанг кийинган бир ёш йигитни учратиб, унга гулларини тутди-ю, ўзи қизариб кетди.\n– Сен гулларни сотасанми, қизча? – жилмайиб сўради йигит.\n– Сотаман, – жавоб қилди қиз.\n– Қанча сўрайсан?\n– Беш тийин.\n– Мунча арзон. Мана сенга бир рубль.\nЛиза олийжаноб йигитнинг юзига қарашга журъат қилди-ю, яна ҳам қизариб кетди ва кўзларини ерга тикиб, пулни олмаслигини айтди.\n– Ортиқчасининг кераги йўқ.\n– Менинг фикримча, шундай гўзал қизнинг қўллари билан терилган бу ажойиб марварид гуллар бир рублга арзийди. Агар сен олишни хоҳламас экансан, мана сенга беш тийин. Мен сендан доимо гул олиб туришни, аниқроғи – сен фақат мен учун гул теришингни истардим.\nЛиза гулни тутқазиб беш тийинни олгач, қуллуқ қилиб йўлга равона бўлмоқчи эди, нотаниш йигит унинг қўлидан ушлаб тўхтатди:\n– Сен ҳозир қаерга борасан?\n– Уйинг қаерда?\nЛиза қаерда яшашини тушунтирди. Ўткинчилар уларга эътибор бериб, мийиғларида кулимсирай бошлаганларида, йигит қизни ортиқча ушлаб туришга ботинмади…\nУйга келгач, Лиза онасига бўлган воқеани гапириб берди.\n– Пулни олмай яхши қилибсан. Ёмон одам бўлса керак у…\n– Йўқ, ойижон! Менимча, ундай эмас. Кўринишидан яхши, олийжаноб одамга ўхшади.\n– Аммо, қизгинам, текин садақадан кўра, ўз меҳнатинг эвазига яшаганинг маъқулроқ. Ҳали кўп нарсаларга ақлинг етмайди. Ёмон одамлар учун бечора қизни бебахт қилиш ҳам ҳеч гап эмас! Сен шаҳарга кетган пайтларда юрагим така-пука бўлади, икона олдига шам ёқиб, ундан сени бало-қазолардан асрашини илтижо қиламан.\nЛиза кўзлари намланиб, онасини қучди.\nЭртасига қиз, энг яхши марварид гуллардан териб, яна шаҳарга равона бўлди. Унинг кўзлари беихтиёр кимнидир изларди. Одамлар келиб ундан гул сотиб олмоқчи бўлсалар, уларга: “Сотилмайди,” – деб жавоб қилар ва дам у йўлга, дам бу йўлга кўз тикиб, қарагани-қараган эди. Қуёш ботиб, уйга қайтар вақт ҳам бўлди. Қиз гулни Москва дарёсига улоқтирар экан, қалбида хомушлик билан: “Ҳеч кимга буюрмасин!” – деди.\nЭртасига кечки пайт Лиза дераза олдида маъюс овоз билан мунгли бир қўшиқни хиргойи қилиб, чарх йигириб ўтираркан, бирдан “вой” деб сакраб ўрнидан туриб кетди. Ўша нотаниш йигит дераза қаршисида турарди.\n– Сенга нима бўлди? – қўрқиб кетди нарироқда турган онаси.\n– Ҳеч нима, ойижон… – қўрқиб жавоб қилди Лиза, – мен уни кўриб қолдим.\n– Мендан гул сотиб олган жанобни.\nКампир деразага қаради. Йигит унга ҳурмат-эҳтиром ила таъзим қилдики, онада ёмон фикрларга ўрин қолмаган эди.\n– Салом, эй саховатли она! Она, мен чанқаганман, бироз сут топилмасмикан хонадонларингда?\nЛиза онасининг жавобини кутмасданоқ, ертўла томон чопди. Топ-тоза ёғоч қопқоқча ёпилган озодагина хурмача кўтариб келди-да, стакан ювиб, уни оҳорли оқ сочиқ билан артиб, сут қуйиб деразадан узатар экан, нигоҳини қуйи қилди. Йигит сутни олиб ичди. Бу пайт ёшлик тангриси гўзал Геба ўз қўли билан ҳаётбахш шарбат тутганда ҳам унинг учун бунчалик ширин туюлмаган бўларди…\nШундан сўнг йигит қизга ўз миннатдорчилигини билдириши турган гап. Лекин у миннатдорчилигини оддий сўзлар билан эмас, балки чексиз муҳаббатга тўла кўзлари билан ифода қилди. Бу орада кампир ўзининг ғами-ю, овунчоғи — эрининг ўлими, яккаю-ягона қизининг ажойиб фазилатлари, меҳнатсеварлиги, меҳрибонлиги ва ҳоказолар ҳақида гапирарди. Йигит эътибор билан тинглагандай туюлса ҳам, кўзлари-ю ақл-ҳуши бошқа томонда эди. Лиза-чи? У уялганидан ботинмаса-да, аҳён-аҳён йигит томон кўз ташлаб қўяр эди, холос. Лекин бу нарса чақмоқ чақнашидек, балки ундан ҳам тез содир бўларди.\n– Бундан буён, – сўз бошлади йигит онага қараб, – сенинг қизинг мендан бошқага ўз ишларини сотмаслигини истардим. Шунда у шаҳарга кўп боришдан, сен эса бу ерда ёлғиз қолишдан халос бўлардинглар. Мен ўзим вақти-вақти билан сизлардан хабар олиб тураман.\nШунда Лизанинг кўзларида қувонч ўтлари чақнади (буни қанчалик яширишга ҳаракат қилмасин), унинг яноқлари саратон қуёшидек ёнарди. Қиз чап енгига тикилганча уни ўнг қўли билан чимдир эди. Кампир бўлса жон деб таклифни қабул қилиб, ҳеч қандай ёмон ният сезмасдан, Лиза тўқиган пайпоғ-у матоларининг сифатини мақтай кетди. Қоронғи туша бошлагач йигит кетмоқчи бўлди.\n– Исминг нима, эй олийжаноб йигит? – сўради кампир.\n– Исмим Эраст.\n– Эраст, – пичирлаб такрорлади Лиза. – Эраст! – бешт-олти марта, худди ёдлаб олишга ҳаракат қилгандай қайтарди қиз.\nЭраст хайрлашиб, жўнаб кетди. Лиза унинг ортидан тикилиб қолди, она бўлса ўйга чўмган қизининг қўлини ушлади:\n– Оҳ, Лиза! Бунчалар келишган ва хушфеъл экан бу йигит! Сенинг қаллиғинг ҳам шунақа бўлганда эди!\nҚизнинг юраги қинидан чиқиб кетаёзди.\n– Онажон! Онажон! Бундай бўлиши мумкин эмас. У – бой, биз бўлсак… – Лиза ортиқ гапиролмади.\nЭнди китобхонга қуйидагиларни маълум қилиш жоиздир. Хушбичим йигит Эраст анча бой дворян оиладан бўлиб, ақлли, юмшоқ кўнгил, хушфеъл эди. Лекин енгилтаклиги, бетайинлиги ҳам йўқ эмасди. Унинг ҳаёти бекаму кўст бўлиб, фақат кўнгил хушлашни ўйлар ва у нарсани киборий базмгоҳлардан излар, лекин қониқмасди. Шу боисдан у ўзининг зерикарли ҳаёти ва тақдиридан нолирди. Лизанинг чиройи эса бир кўришдаёқ унинг қалбини ўзига ром қилди. Эраст оддий кишиларнинг мусаффо ҳаёти ҳақидаги китобларни кўп ўқиган ва улар таъсири остида хаёл оғушига чўмарди: шоирлар тасвирлагандек, тип-тиниқ булоқларда чўмилиб юришни, атиргуллар орасида сайр қилиб, эркин мусичалардай ўпишиб, ям-яшил ўтлоқларда бамайлихотир юрса бўладиган дунёни орзу қиларди. Лизани кўргандан сўнг эса анчадан буён қидираётганини топгандай бўлди. “Табиат мени ўзининг соф, қувончга тўла қучоғига чорламоқда!” – деган фикрга борди-да, вақтинчалик бўлса ҳам киборлар жамиятини тарк этишни ихтиёр қилди.\nЭнди Лизага қайтсак…\nТун. Она одатдагидек қизини дуо қилиб, унга тинч уйқу тиларди. Лекин бу гал волида истаги бажо бўлмади: Лиза жуда ҳам ёмон ухлади. Кўз олдидан Эраст сира кетмасди. Тун бўйи у ёнидан бу ёнига ағдарилиб, “оҳ” тортиб чиқди.\nҚиз қуёшдан эрта туриб, Москва дарёси бўйида табиатнинг зангори гилами узра марварид заррачалар сепаётган оппоқ туманга тикилиб қолди. Ҳамма ёқда жим-житлик ҳукм сурмоқда. Лекин бироздан кейин бошланган янги кун нурлари табиатни уйғотиб юборди; ўт-ўланлар-у дов-дарахтларга жон кирди: атроф қушларнинг сайрашига тўлди; гуллар эса ҳаётбахш қуёш нурларини симириш мақсадида кўтаринки руҳ ила нозик бўйинларини чўза бошлашди. Биргина Лиза ҳамон қайғуга ботган.\nЭҳ, Лиза, Лиза! Сенга нималар бўлди? Авваллари худди шабнамнинг биллур томчиларида қуёш нури жилвалангандек юз-кўзингдан беғубор шодлик нури тараларди. Энди бўлса маъюссан, борлиқ қувончи сен учун ёт.\nШу замон чўпон йигит найини чалиб, дарё бўйлаб подасини ҳайдаб борарди. Лиза ўша томон кўз тикиб, хаёлга чўмди: “Оҳ, қани энди, ўша менинг ақл-ҳушимни олган оддий бир чўпон бўлса-ю, ёнимдан подасини ҳайдаб ўтса! Мен унга мулойим табассум билан: “Салом, эй чўпон йигит! Сурувингни қаерга ҳайдаяпсан? Шу ерда ҳам ям-яшил майсалар етарли-ку улар учун, шу ерда ҳам гуллар қизариб ётибди; улардан қаллиғинг бошига гултож тўқиш мумкин”, – деган бўлардим. У бўлса менга жилмайиб боқиб, балки қўлимдан ушлаган бўлармиди… Оҳ, бу ширин хаёл!” Чўпон найини чалганича узоқлашиб, подаси билан тепалик ортида ғойиб бўлди.\nШу дам Лиза эшкак овозини эшитиб қолди: дарёда қайиқ кўринди, унда эса Эраст…\nҚизнинг вужуди титраб кетди, – лекин қўрққанидан эмас. У ўрнидан турди. Кетмоқчи бўлди, аммо кетолмади. Эраст сакраб қирғоққа тушди-да, бир зумда Лизанинг қаршисида пайдо бўлди. Қизнинг ширин орзуси қисман бўлса ҳам ушалган эди: йигит қизга мулойим боқиб, қўлидан ушлади… Лиза-чи?.. Лиза бўлса ҳеч нарсани кўрмас, яноқлари ёниб, юраги қинидан чиққудек талпинарди. Унинг юзига йигитнинг қизғиш лаблари яқинлашганда, на қўлини тортиб олишга ва на юзини ўгиришга мажоли бўлди. Йигит қизни шундай шиддат билан ўпдики, қизга бутун олам алангалангандай бўлиб кетди!\n– Лиза, жонгинам! – деди Эраст, – жоним, мен сени севаман!\nБу сўзлар худди илоҳий тарона каби қиз қалбини тўлқинлантириб юборди. У ўз қулоқларига ишонмасди ва… Бас! Тўхта қалам! Фақат шуни айтиш керакки, шу дамда Лизанинг қўрқуви йўқолди. Эраст ҳам ўзининг севилишини англади. Севганда ҳам мусаффо, пок ва жўшқин қалб уни севарди.\nУлар бир-бирининг пинжига кириб ўтиришарди. Нигоҳлар бўлса бир-бирларига: “Мен сени севаман”, – дегандай бўларди…\nЎтган икки соат бир лаҳзадай туюлди. Лиза онаси хавотир олиши мумкинлигини эслаб қолди. Хайрлашиш пайти келганди.\n– Эҳ, Эраст! – деди Лиза, – ҳамма вақт шундай севармикансан мени?\n– Бир умр, Лизажоним!\n– Шунга онт ича оласанми?\n– Бўлмасам-чи, менинг Лизам, бўлмасам-чи!\n– Йўқ, қасамнинг кераги йўқ. Мен ишонаман сенга, наҳотки сен бечора Лизани алдайсан? Бундай бўлиши мумкин эмас, ахир.\n– Мумкин эмас, жонгинам Лиза!\n– Қандай бахтлиман! Мени севишингни онажоним эшитса, қандай хурсанд бўлади-я!\n– Йўқ, йўқ, Лиза! Онангга ҳеч нарсани айтишнинг ҳожати йўқ!\n– Қариялар ҳамма нарсадан ҳадиксирайдиган бўлишади. Яна ойинг ёмон фикрга бориб юрмасин.\n– Бундай бўлиши мумкин эмас.\n– Мен сендан ойингга ҳеч нарсани айтмасликни илтимос қиламан.\n– Яхши, ойимдан ҳеч нарсани яширгим келмаса ҳам, сенингча бўла қолсин.\nУлар хайрлашув олдидан ҳар куни кечқурун шу ерда ёки дарё бўйидами, қайинзордами, бўлмаса Лизанинг кулбаси атрофидами, албатта, учрашиб туришга келишиб олишди. Охирги марта ўпишиб, Лиза кетди. Лекин кўздан ғойиб бўлгунча, ҳамон дарё бўйида қиз ортидан тикилиб турган Эраст томон юз марталаб қайрилиб қаради.\nЛиза кулбасига у ердан чиқиб кетаётганидагидек кайфиятда эмас, балки ўзгача, кўтаринки руҳда қайтди. Унинг юзида нозик табассум жилва қилар, қалбида хурсандчилик бор эди. “У мени севади”, – деган фикрдан қалби қувончга тўла эди…\n– Оҳ, ойижоним! – гап бошлади Лиза энди уйғонган онасига. – Қандай гўзал кун бошланди-я! Атроф шунчалар гўзал! Ҳеч қачон тўрғайлар шундай сайрамаган! Қуёш бунчалик чарақлаб чиқмаган! Гуллар бу қадар хушбуй бўлмаган!\nКампир ҳассага таянган ҳолда Лиза таърифлаётган эрталабки гўзал манзарадан ҳузурланмоқ учун ташқарига чиқди. Манзара ҳақиқатда ҳам тароватли кўринди онага: қизнинг шодлиги табиатга ҳам ўтгандек эди.\n– Оҳ, Лиза! – деди у, – Худонинг қудрати нақадар чексиз! Мана мен олтмишга бориб қолган бўлсам ҳам, унинг кароматидан лолман; гумбазга ўхшаш мусаффо осмонга-ю, ҳар йили янгидан-янги майсаларга, гулларга бурканадиган заминга қараб ҳайратимни яширолмайман. Парвардигор одамзотни шунчалик севса керакки, унинг учун дунёни бунчалар гўзал қилиб яратиб қўйибди. Оҳ, Лиза! Баъзи-баъзида бахтсизликлар, қайғу-аламлар бўлиб турмаганда, бу дунёдан бирор кимсанинг кўз юмгиси келармиди?! Лекин ҳаёт шунақа экан… Кўзимиздан ёш тўкилмаса, биз иймонимизни унутиб қўйишимиз ҳеч гап эмас.\nЛиза бўлса ўйларди: “Оҳ, мен иймонимни йўқотсам йўқотаманки, лекин севгимни йўқотмасман!”.\nЎшандан кейин Лиза ва Эраст ҳар кеч (Лизанинг онаси уйқуга кетган пайтларда) дарё бўйида ёки бўлмаса қайинзорда, кўпинча эса, кулбадан икки юз қадамча наридаги тиниқ сувли, қадим пайтларда чуқур қилиб қазилган, атрофи асрий эманлар билан ўралган кўл ёнида учрашиб турадиган бўлишди.\nСокин тун. Яшил япроқлар орасидан тушаётган ой шуъласида майин шабада билан биргаликда йигит бармоқлари қизнинг нозик сочларини силарди; ойдинда аҳён-аҳёнда ялт этиб Лизанинг кўзларида пайдо бўлаётган севинч ёшларини Эраст, қизнинг белидан қучган ҳолда, бўсалари билан қуритиб турарди. Бу ҳолат шундай табиий, туйғулари шундай самимий ва беғубордек кўринардики, уларга ой ҳам доимо кулиб боқар, буталар ортига беркинмасди.\n“Мен сени севаман, азизам!” – деган пайтларингда, – мулойим овоз билан Лиза Эрастга гапирарди, – сен мени бағрингга босган пайтларда, жодули кўзларингни менга тиккан дамларингда, бахтдан эс-ҳушимни йўқотиб, ҳамма нарсани унутаман, Эрастдан бошқа ҳаммасини эсдан чиқараман. Ҳайронман, сени танигунга қадар мен қандай тинч ва қувноқ ҳаёт кечириб юрган эканман? Энди билсам, мен учун сенсиз ҳаёт йўқ экан. Сенинг кўзларингсиз ёруғ ой ҳам қоронғи кўринади; энди билсам, овозинг олдида булбул навоси ҳам зерикарли; нафасингсиз майин шабада ҳам ёқимсиз…”\nЛизанинг бундай чексиз муҳаббатидан Эраст мағрурланарди. Киборлар жамиятида бўладиган ҳар қандай айш-ишратлари ҳам бу пок қалб бағишлаётган ҳузур билан тенглашолмасди. Ўзининг бурунги юриш-туришини жирканиб эсларди. “Мен Лиза билан чин дўст бўлиб яшайман. Унинг муҳаббатига ҳеч қачон хиёнат қилмайман ва бир умр бахтиёр яшайман!” – деб хаёл сурарди Эраст.\nЭҳ, нодон йигит, сен ўзингни, ўз қалбингни яхши билармикансан? Ақл-идрокинг ҳис-туйғуларинг устидан ҳамиша ҳукмрон бўла олармикан?\nЛиза Эрастдан онасини бот-бот зиёрат этиб туришни илтимос қиларди.\n– Мен онамни беҳад яхши кўраман ва ҳамма вақт кўнглини олишга интиламан, – дерди у, – менимча, сен ундан хабар олиб турсанг, анча кўнгли кўтарилган бўларди. Сен билан суҳбатлашиш ҳамма учун ҳам ҳузур бағишлайди, билсанг.\nКампир ҳақиқатдан ҳам Эрастни кўрган чоғлари беҳад қувонарди ва унга марҳум эри Иван тўғрисида, биринчи учрашувлари, улкан муҳаббату осуда ҳаётлари ҳақида гапириб беришни яхши кўрарди.\n– Бир-биримизни қанчалик севганимизни билсангиз эди! Машъум ажал олиб кетгунга қадар бир-биримизга тўймасдик. У қўлимда жон берди!\nЭраст кампир ҳикояларини эътибор билан тинглар ва ундан Лиза тиккан ва тўқиган буюмларни сотиб оларди. Буюмлар учун Эраст ўн баравар ортиқ ҳақ тўлашга ҳам тайёр эди. Лекин кампир бирор марта бўлса-да ортиқча пул олмади. Шу тарзда бир неча ҳафта ўтди. Бир кеч Эраст Лизани анчагина кутиб қолди. Ниҳоят у келди, лекин кўзлари қизариб кетган ва анча ғамгин эди.\nЙигит бундан қўрқиб кетди:\n– Лиза, Лиза! Сенга нима бўлди?\n– Оҳ, Эраст! Мен роса йиғладим!\n– Сенга барини айтишим керак. Қўшни қишлоқлик бир бой деҳқон ўғли менга совчи қўйди. Ойим мени ўшанга узатмоқчи.\n– Сен бунга розимисан?\n– Шафқатсиз! Шу саволни бергани уялмадингми? Тўғри, онажонимга ачинаман: “Менга раҳминг келмайди. Тириклигимда сени куёвга узатсам, бу дунёдан азобланмасдан тинчгина кўз юмардим”, – дейди. Онажонимнинг сендай севгилим борлигидан хабари йўқ!\nЭраст Лизани ўпди:\n– Мен учун сенинг бахтингдан қимматли нарса йўқ. Онангга бирор гап бўлса, сени бу ерда ташлаб қўймайман. Биз доимо бирга бўламиз; ишонавер, худди жаннатдагидек ҳаёт кечирамиз.\n– Лекин сен менга уйлана олмайсан, – деди хўрсиниб Лиза. – Мен бир камбағал деҳқон қизиман.\n– Сен мени ранжитаяпсан. Дўстинг учун энг муҳими, бу соф муҳаббатга тўла қалб, сенинг меҳрли ва нозик қалбинг. Сен юрагимнинг тўридан жой олгансан.\nҚиз йигит қучоғига отилди – худди шу дақиқадан бошлаб улар ўртасидаги поклик барбод бўлган эди. Эраст ҳаяжонга тушди, унинг қони мисли кўрилмаган даражада жўш уриб кетди. Лиза ҳар қачонгидан ҳам гўзал, латофатли кўринарди, унинг бўсалари эса ҳеч қачон Эрастнинг вужудини бу қадар куйдириб алангалатмаганди. Қиз эса нима бўлаётганини тушунмас, фаҳмламасди. Ҳамма ёқни кечки зулмат қоплаб, биронта ҳам нур нопокларни ёритмасди. Эрастни титроқ босар, Лизани ҳам, лекин нима учунлигини тушунмасди. Эҳ Лиза, Лиза! Қани энди сенинг иффатинг? Қаерда қолди сенинг қизлик номусинг?\nБир зумда бари барбод бўлди. Лиза нима бўлаётганини яхши тушунмас, ҳиссиётлари чувалашиб кетганди. Эрастдан сўраса у жим, чунки жавоб учун қидириб сўз тополмасди.\n– Оҳ, нима бўлди энди, – деди қўрқув аралаш сал ўзига келган Лиза, – ўлиб қоламан деб ўйловдим, худди жоним чиқиб кетаётгандай бўлди. Нима дейишни ҳам билмайман. Нега жимсан, Эраст? Ё Худо, нима қилиб қўйдик?\nШу пайт чақмоқ чақиб момақалдироқ гумбурлади. Лиза титраб:\n– Эраст, Эраст! Мен қўрқаяпман. Гуноҳим учун мени яшин уриб ўлмасайдим! – деди.\nБўрон даҳшат солиб ўкирар, қора булутлар челаклаб жала қуярди. Гўё табиат Лизанинг барбод бўлган номуси ҳақида қайғуриб, мотам тутаётгандек эди.\nЭраст Лизани юпатган бўлиб, уни кулбагача кузатиб қўйди. Хайрлашаётганда қиз кўзидан ёш тирқирарди:\n– Оҳ, Эраст! Аввалгидай бахтиёр бўлармиканмиз бундан буён?\n– Бўламиз, Лиза, бўламиз!\n– Илоҳим шундай бўлсин! Мен сенга ишонаман, чунки севаман сени. Лекин юрагим… Йўқ, йўқ! Нималар деяпман. Кечир! Эраст, кўришамиз-а?\nУчрашувлари давом этиб турди. Лекин ҳамма нарса энди ўзгача эди. Эндиликда Эраст учун Лизанинг оддий эркалашлари камлик қиларди. Бўса ва нозик белдан қучишлар уни энди қондирмасди. У кундан-кун кўп нарсалар истар ва ниҳоят, муҳаббатдан меъдаси тўйгандай эди. Унга энди ҳеч нима керакмасди. Қалб сирларини яхши билган кишиларни бундай ҳолат ажаблантирмайди: ҳамма нарсага эришгач, муҳаббат одатда инқирозга учрайди. Эраст учун Лиза аввалгидек қалбга ўт солиб, хаёл оғушига чўмдирадиган бегуноҳ, сутдай оппоқ фаришта эмас эди. Йигит қалбида соф муҳаббат ҳақидаги ширин хаёллар ўрнини бошқа ҳислар эгаллади. Бу ҳислар унинг учун азалдан таниш ва шу сабабдан унга ҳеч ҳам қувонч бағишламасди.\nЛизага келсак, у эс-ҳушини бутунлай йигитга олдириб қўйган, бор вужуди билан унга берилган, худди қурбонликка келтирилган қўзичоқдай итоаткор эди. Эрастнинг ҳирси қонса, у ўзини бахтиёр сезар, унинг кўнглини овлаш билан банд эди…\nШундай бўлса-да, Эрастда кўзга чалинган ўзгаришлар Лизанинг эътиборидан четда қолмади.\n– Авваллари қувноқроқ кўринардинг, иккимизнинг ҳам кўнглимиз тўқ ва бахтиёр эдик, муҳаббатингдан айриламан деб, ҳеч қачон ташвишланмасдим! – дерди у шикоятомуз.\nХайрлаша туриб, баъзан Эраст: “Лиза, эртага мен сен билан учраша олмайман. Жуда муҳим иш чиқиб қолди”, – дер эди. Бундай пайтларда Лиза хўрсинарди.\nБир сафар Эраст бирданига беш кун йўқ бўлиб кетди. Лиза бундан қаттиқ ташвишга тушди. Ва ниҳоят у олтинчи куни пайдо бўлди. Анча хомуш кўринарди.\n– Азизам Лиза. Сен билан вақтинча хайрлашишга тўғри келади. Уруш давом этаётганидан хабаринг бор. Мен эса хизматдаман. Менинг полким шу кунларда юриш бошлайди.\nЛизанинг ранги ўчиб, ҳушини йўқотишига оз қолди.\nЭраст уни, мен сени бир умрга севаман, умид қиламанки, уруш тезда тугайди ва қайтиб келиб, сен билан ҳаётимнинг охиригача бирга бўламан, деб юпатган бўлди.\nЛиза анчагача лом-мим деёлмай қолди. Сўнгра аччиқ кўз ёшлари билан Эрастнинг қўлидан ушлаб, унга меҳр-муҳаббат билан тикилиб, сўради:\n– Қолишнинг иложи йўқми?\n– Бор, лекин бу шаънимга катта доғ туширади. Қўрқоқ деб ном чиқараман ва ҳамма мендан ҳазар қилади.\n– Ундай бўлса, бориш керак. Худонинг иродаси шу экан. Лекин сен ҳалок бўлишинг мумкин!\n– Ватан учун ҳалок бўлишдан қўрқмайман, жонгинам Лиза!\n– Сенга бирор нарса бўлса, мен чидаб туролмайман, ўлиб қоламан…\n– Нега ёмон хаёлларга бориш керак энди? Мен эсон-омон ёнингга қайтиб келишга умид қиламан, жоним.\n– Илоҳим, илоҳим! Мен ҳам Худодан шуни тилаб тураман. Қани энди, ёзишу ўқишни билганимда! Сен менга ҳамма воқеаларни ёзиб турардинг, мен бўлсам кўз ёшларим ҳақида ёзардим.\n– Ортиқ қайғурмагин, Лиза. Сен ўзингни мен учун, дўстинг учун асрашинг керак. Мен йўқлигимда ҳеч йиғламагин.\n– Бағритош! Мени шундан ҳам маҳрум қилмоқчимисан? Юрак-бағрим қуриб қолгандагина йиғламаслигим мумкин.\n– Қўй бу гапларни, яхшиси биз учрашадиган ширин дамлар ҳақида ўйлагин.\n– Албатта, ўйлайман. Қани энди ўша дамлар тезроқ келса! Эраст, жоним, Лизани, бечора Лизани унутмагин. Мен сени жонимдан ҳам ортиқ севаман!\nАфсус, уларнинг дил изҳорларини бу ерда тўла келтириш анча мушкул…\nЭртаси куни охирги марта учрашишлари керак эди. Эраст Лизанинг онаси билан хайрлашмоқчи эди. Меҳрибон, ёқимтой бойваччанинг урушга кетишини эшитиб, у йиғидан ўзини тутолмади.\nЭраст бир оз пул бериб, оласизлар, деб қаттиқ туриб олди:\n– Мен йўқлигимда Лиза ўзи тўқиган нарсаларни бировларга сотишини хоҳламайман. Унинг қўллари ила яратилган буюмлар фақат мен учун. Биз бу ҳақда бошда келишганмиз.\nКампир уни дуоларга кўмди.\n– Илоҳим, эсон-омон қайтиб келгин. Бу дунёдан кўз юмгунимча, сени яна бир бор кўриш насиб қилсин менга. Балки унгача менинг Лизамга муносиб қаллиқ топилиб қолса ҳам ажаб эмас. Бизнинг тўйимизда иштирок этишингни Худодан тилайман! Лиза фарзанд кўрса, сен уни чўқинтиришинг керак. Оҳ, ўша кунларни кўрармиканман?\nЛиза онасининг юзига қаролмасдан турарди. Шу дақиқада у нима ҳис қилаётгани-ю, нималар ҳақида ўйлаётганини, менимча, китобхон яхши тасаввур қилса керак.\nЛекин Эраст Лизани охирги марта қучиб, сўнгги бора бағрига босиб: “Кечир мени, Лиза!..” – деганида қиз нимани ҳис қилди экан?!\nОҳ, қандай дил ўртар манзара! Тонг шуъласи худди алвон денгиз каби бутун шарқ осмонига ёйилган. Қайғуга ботган, ранги оҳакдек Эраст баланд эман дарахти ёнида ўз бахти – Лизани қучоқлаганича турарди.\nЛиза ҳўнграб йиғлар, Эрастнинг ҳам кўзлари тўла ёш эди. Ниҳоят, Эраст Лизани қўйиб юбориб, кета бошлади. Қиз тиз чўкди-да, икки қўлини кўкка чўзиб, нола билан унинг кетидан қараб қолди. Йигит кўздан ғойиб бўлди… Бу орада қуёш ҳам кўтарилди. Шўрлик Лиза эса ҳушсиз ётарди.\nУ ҳушига келганда бутун дунё қоронғи кўринарди кўзига. Табиат гўзалликлари ҳам суюклиси билан бирга ғойиб бўлгандай эди. “Оҳ, нега энди бу дашту биёбонда ёлғиз ўзим қолдим? Нега азизим Эраст кетидан учмадим? Урушдан қўрқмайман, севгилимдан ажралиш урушдан даҳшатлироқ-ку! Мен у билан бўлишим керак! Унинг учун жонимни қурбон қилишга ҳам тайёрман! Фақат у омон бўлса бас! Тикон ҳам кирмасин унга! Тўхта, шошмай тур, жонгинам! Мен ҳозир сенинг ортингдан учаман!” Шундай хаёл билан бечора Лиза Эраст ортидан қанот чиқариб учмоқчи эди, лекин уни: “Ахир, менинг онам бор-ку!” деган фикр тўхтатди. Чуқур хўрсиниб, бошини қуйи солганича кулбаси томон аста йўл олди. Шу дамдан бошлаб ёруғ кунлари қаро тунга айланиб кетди. Қайғусини онасидан беркитишга мажбурлиги қизни яна ҳам азобларди. Вақти-вақти билан ўрмонга кириб зор-зор йиғлаб, суюклисини эсларди. Бунақа пайтларда дарахт тепасида ўтирган мусича, қизга раҳми келгандай, хаста овоз билан унга ҳамдард бўларди. Фақатгина аҳён-аҳёнда умиднинг заррин нури ғурбат босган қиз кўнглини ялт этиб ёритиб ўтарди: “У қайтиб келгач қандай бахтиёр бўламан-а! Ҳаммаси жойида бўлади!” – ўйларди у ўзича. Бундай ширин хаёлдан қизнинг кўзлари порлаб, ёноқлари бир дам қизарарди, шунақа пайтлардаги Лизанинг жилмайиши бўронли тундан сўнг келадиган завқли ва серсаховат май тонгини эслатарди.\nШу тарзда икки ойча ўтди.\nКунлардан бир кун онасининг кўзига суртгани атир суви олиш учун Лизанинг Москвага бориши зарур бўлиб қолди.\nКатта кўчаларнинг бирида қизнинг кўзи чиройли каретага тушди. Унда Эраст ўтирарди. ”Оҳ!”, – деб қичқириб, Лиза карета томон талпинди. Лекин карета тўхтамади. Нарироққа бориб, бир ҳовли ичига бурилди. Эраст тушиб, каттакон уйнинг зинапояси томон юрмоқчи бўлганда, бирдан ўзини Лизанинг қучоғида кўрди. У қоғоздек оқариб, бир нарса ҳам демай, Лизанинг қўлидан ушлаб ўз кабинетига олиб кирди-да, эшикни ичидан беркитди:\n– Лиза, вазият ўзгариб қолди. Мен уйланишга мажбур бўлдим. Сен мени тинч қўйишинг керак, мени унут, ўзинг учун ҳам бу яхши бўлади. Мен сени ҳозир ҳам аввалгидек севаман ва сенга бахт тилайман. Мана бу юз сўмни олгин-да, – у пулни Лизанинг чўнтагига солди, – охирги марта ўпишга рухсат бер менга… Энди уйингга боргин.\nЛиза эс-ҳушини йиғиб улгурмай, Эраст уни кабинетдан олиб чиқиб, хизматкорига буюрди:\n– Бу қизни ташқарига кузатиб қўй.\nШу дамда менинг юрагим қонга тўлиб кетганди. Эраст одам қиёфасини, шубҳасиз, йўқотган! Мен уни лаънатлашга тайёрман, лекин тилим лол, гапга келмас бу манзарадан! “Э Худо!” дейман-у, кўзимдан ёш тирқирайди.\nЭҳ, нега энди мен роман эмас, қайғу тўла воқеий қисса ёзаяпман?\nДемак, армияга кетаяпман, деб Эраст Лизани алдабди-да? Йўқ, у ҳақиқатдан ҳам армияга борди, лекин душман билан жанг қилишдан кўра қарта ўйинига кўпроқ берилиб, бор бисотини ютқазиб қўйди. Тез орада уруш ҳам тугади ва қарзга ботган Эраст Москвага қайтиб келди. Аҳволини ўнглаб олиш учун унга бирдан-бир йўл қолганди – қари, лекин бой ва анчадан бери унга ошиқ бўлиб юрган бир тул хотинга уйланиш. Шундай қилиб, Эраст Лизани ўйлаб чин “оҳ” тортса ҳам, бой хотин уйига кўчиб ўтишга мажбур бўлди. Лекин чин “оҳи” унинг разиллигини оқлармиди?\nЛиза қандай қилиб кўчага чиққанини ҳам билмай қолди. Унинг шу пайтдаги ҳолатини тасвирлашга ҳар қандай қалам ожиз. “У… у мени ҳайдаб чиқардими? Наҳотки у бошқани севади? Мен ўлдим!” – мана унинг миясини тирнаётган фикрлару ҳиссиётлар. Лиза ҳушидан кетди. Ўткинчи бир раҳмдил аёл ерда ётган Лизанинг олдига келиб, уни ҳушига келтиришга ёрдам берди. Шўрлик кўзини очиб, аёл ёрдамида ўрнидан турди ва унга ташаккур билдириб, йўлга тушди. Лекин қаёққа боришини билмасди. “Мен учун энди яшашдан маъно йўқ, – деб ўйларди у, – яшашим мумкин эмас! О, қани энди фалак устимга қуласа! Қани энди мен бахтиқарони ер ютиб қўя қолса! На осмон тушади бошимга, на ер қимирлайди! Оҳ, шўр пешонам!” Шу қайғули ўйлар билан Лиза шаҳардан чиқиб, бундан бир неча ҳафта олдин унинг қувончли дамларининг тилсиз гувоҳлари бўлмиш қадимий эман дарахтлари билан ўралган чуқур кўл лабига қандай келиб қолганини сезмай қолди. Ўтган ширин дамларини эслаш Лизанинг қалбини ларзага келтирди. Бир неча дақиқадан сўнг у чуқур хаёлга ботди. Атрофига назар солиб, йўлда кетаётган қўшни ўсмир қизга кўзи тушди.\n– Айланай Анюта, ўртоқжон! Шу пулларни ойимга элтиб бергин. Буларни ўғирлаганим йўқ. Яна шуларни айтгин: мен онам олдида гуноҳкорман, бир аблаҳ одамга бўлган муҳаббатимни ундан яширдим. Унинг исми Э… Исмини билишингнинг не кераги бор? У мени ташлаб кетди. Онамдан мени кечиришларини сўрагин, Худо ўзи мададкор бўлсин унга. Унинг қўлларини, мана сеникини ўпганимдек ўпиб қўйгин, албатта. Бахтиқаро Лиза “ўпиб қўй” деб сўради дегин, яна айтгинки, мен…\nШу заҳоти Лиза ўзини сувга отди. Анюта додлаб қичқирди, лекин қутқаришга ожиз эди. У қишлоққа қараб югурди, одамлар йиғилиб Лизани тортиб чиқаришди, лекин унинг жони аллақачон узилганди.\nПок қалб ва гўзал чеҳра соҳибаси ҳаётига мана шундай нуқта қўйди.\nЛизани кўлга яқин жойдаги баҳайбат эман тагига дафн этишди. Қабр устига ёғоч хоч ўрнатишди…\nМен у ерда тез-тез бўлиб, Лизанинг қабри ёнида ўйга чўмиб узоқ-узоқ ўлтираман, кўз ёшларим кўлга қўшилиб кетади, тепамда барглар шивирлайди…\nЛизанинг онаси қизининг фожиали ўлимини эшитиб, даҳшатдан қони музлади ва кўзлари абадий юмилди. Кулба бўм-бўш қолди. У ерда ҳамма вақт шамол увуллайди.\nБуни эшитган хурофотчи одамлар: “У ерда марҳума инграяпти! У ерда бахтиқаро Лиза инграяпти!” – деб қўйишади.\nЭраст умрининг охиригача бебахт бўлиб ўтди. Лизанинг фожиасини эшитгач, ўзини қотил ҳисоблаб, бошини қаерга уришни билмай юрди, руҳан азобланди. Мен Эраст билан унинг ўлимидан бир йил аввал танишиб қолдим. Бу воқеани ўзи айтиб бериб, Лизанинг қабрини ҳам кўрсатган эди. Балки улар энди ярашишгандир!\nРус тилидан Қодиржон Носиров таржимаси\n← Аввалги Аввалги Наим Каримов. Таржима санъати ва жаҳон адабиёти\nКейинги → Кейинги: Мутолаа завқи: 10 та энг сара китоб ҳақида


Бизнес клуб курслари ҳақида маълумот – Telegraph\nБизнес клуб курслари ҳақида маълумот\n@JamshidTuychiev March 18, 2019\nТаълим жараёни қанча вақт давом этади?\n-2 ойга мўлжалланган,агар дарсни қолдирсангиз қолдирган жойингиздан давом эттиришингиз мумкин, кураторлар сизга мослашади\nДарслар ҳафтада нечи марта бўлади?\n-ҳафтада 1-2марта, сизга қулай бўлган кунларда бўлади\nДарслар қандай форматда олиб борилади?\n-Видео- форматда бўлади. Биз сизларга онлайн платформага кириш ҳуқуқини берувчи модуль тақдим этамиз. Сиз эса вазифаларни бажарасиз, кураторлар ва мен уларни текширамиз. Агар тўғри бўлса кейинги модуль очилади, нотўғри тўғирлашингиз керак бўлган жойини кўрсатамиз\n-Тизим қадамма-қадам тузилган\nМенинг вақтим кам. Бизнесим бор. Улгурармикинман?\n-Аслини олганда, 80% одамларнинг вақти йўқ, бизнесменларнику айтмаса ҳам бўлади. Улар ўзларини лойиҳалари билан банд бўлишади. Шу сабабли ҳам кунига бир неча соат вақт топишолмайди. Сиз кунига бир-икки соат ажратсангиз кифоя, қолганига кураторлар ва мен ёрдам бераман. Агар сизга тунда дарс қилиш қулай бўлса, келаверинг, тонгда десангиз тонгда, фарқи йўқ, муаммо йўқ!\nНатижа олмасам пулимни қайтариб олсам бўладими?\n-Ҳа, фақат барча дарсларни тўлиқ кўриш ва уйга вазифаларни тўлиқ бажариш шарти билан\nМен интернетни яхши тушунмайман, интернетни ҳам ўргатасизларми?\n-Ҳаммаси оддий! Сизга интрукция, алгоритм кўрсатамиз, бемалол тушуниб оласиз\nСизнинг тренингларингизда қатнашган, муваффақиятга эришган тадбиркорлар борми? Улар ҳақида гапириб бера оласизми?\n-Бажонидил! Биргина мисол, sharq_yulduzi аёллар кийим дўкони эгаси Тоҳир ака Мансуров 10 000 000 даромаддан 85 000 000 даромадга бир ойга етмасдан эришдилар, бунинг устига ҳали барча техникаларни қўллаганлари ҳам йўқ\nДарс қандай ўтади?\n-Онлайн режимда, яъни дистанцион таълимдек ўтади. Биз сизни платформага улаймиз. Гуруҳингиздаги бошқа ўқувчиларни қўшиш учун чат ҳосил қиламиз. Сиз у ерда мулоқот қилишингиз, бирор муаммони ҳал қилишингиз мумкин\nБизнесмен ва Тўйчиев тарифлари ўртасида қандай фарқлар бор?\n-Бизнесмен тарифида Жамшидбек Тўйчиев ўз командаси билан сизни бизнесингизга кириб,ундаги муаммоларни аниқлаб ,бартараф этишади. Бизнесингизни системага солишади. Бу эса сизга 100% натижа беради.\n1. Сотув техникалари:\n-қўнғироқларга жавоб бериш тартиби (СКРИПТ)\n-эътирозларга жавоб бериш техникалари\n2. Сотув инструментлари:\n-эффектив сотув сирлари\n3. Маркетинг стратегияси сирлари:\n-мижоз суратини аниқлаш ва у билан ишлаш\n-сотувчи реклама тузиш сирлари\n-сотувчи сайт тузиш сирлари\n4. Ходимларни бошқариш асослари:\n-ходимларга эълон бериш ва уларни танлаш қоидалари\n-ходимларни мотивация қилиш\n-вақтни бошқариш системаси


БМТ Бош котиби Кофи Аннан Ироқ суверенитетини тезда тиклашга даъват этди.\nБМТ Хавфсизлик кенгаши олдида чиқиш қилган Аннан АҚШ таянчи билан тузилган Ироқ ҳокимият кенгашини давлат суверенитетини қайта тиклашга қарата қўйилган муҳим қадам, дея баҳолади.\nАйни вақтда у ироқликлар сайловлар орқали янги ҳукумат танлашлари лозимлиги ва ушбу ҳукумат жаҳон ҳамжамияти томонидан тан олиниши кераклигини таъкидлаб ўтди.\nИроқ олдида турган вазифаларда тўхталар экан, БМТ Бош котиби бирламчи вазифа – АҚШ етакчилигидаги ҳарбий босқинчиликка чек қўйиш эканини айтди.\nБМТнинг Ироқ бўйича махсус элчиси Сержио Виера де Мельо ҳам бугун Хавфсизлик кенгашига Ироқ масаласида ҳисобот беради.


Оппоқ либосда жон берган келинчак... » Sangzor.uz - Инновацион ахборот портали\nSangzor.uz » Дунё » Оппоқ либосда жон берган келинчак...\nТўй ҳар бир инсон ҳаётида содир бўладиган ўзгача бир ҳодисадир.\nИнсон ўзининг никоҳ кечаси унутилмас ва бир умрлик бўлишини хоҳлайди. Шу сабабдан ҳам бир қанча фото суратлар орқали шундай унутилмас лаҳзаларни тарихга муҳрлайди. Бироқ айнан шундай бахтиёр кунида бу ёруғ дунёни тарк этганлар ҳам топилади орамизда. Эътиборингизга бундай ғамли тўй оқшомлари ҳақидаги маълумотларни ҳавола этамиз:


ЎзА - ФУТБОЛ: Про-лигада техник натижалар қайд этилди\n07.08.2018 16:25 Чоп этиш версияси\nФУТБОЛ: Про-лигада техник натижалар қайд этилди\nМамлакат миллий чемпионатининг Pepsi Superligaсида ишлар анча изига тушиб олди. Бироқ собиқ биринчи лига мақомини берувчи Про-лигада ҳали барчаси мақтагудек эмас.\nАвваллари тез-тез гувоҳи бўлганимиз – жамоаларга қайсидир ишлари учун техник мағлубият ёки ғалаба тақдим этиш каби масалалар яна кўтарила бошланди.\nПро-лиганинг бўлиб ўтган 19-тур учрашувларида иккита ўйинда техник натижа кузатилди. “Норин” ва “Ёзёвон” жамоаларига техник мағлубият, уларга қарши майдонга тушиши лозим бўлган “Динамо” ва “Хотира-79” жамоаларига техник ғалаба ёзилди. Сабаби, Наманганнинг Норин ҳамда Фарғонанинг Ёзёвон туманлари шарафини ҳимоя қилувчи жамоалар ЎзПФЛга 2018 йилги биринчиликда қатнашиш учун белгиланган аъзолик бадалларини тўлиқ тўла олмаган. Ваҳоланки, уларнинг олдида бу йилги мусобақанинг биринчи давраси, шунда ҳам улгурмаса оралиқ танаффус вақтида барча масалаларга ойдинлик киритиб олиш имконияти бор эди. Бироқ ЎзПФЛ томонидан қанчалик огоҳлантиришларига қарамай, юқорида тилга олинган клублар бундан фойдалана олишмади. Аксинча, ўйин бошланишига саноқли соат ва дақиқалар қолганда ҳам “илтимос билан иш битирамиз, қаерга боришарди, барибир рухсат беради-да”, дея хотиржамликка берилишди. ЎзПФЛ томонидан учрашувларга бириктирилган комиссарлар эса “қарор қатъий, шикоятга ўрин йўқ” қабилида иш тутишиб, учрашув ўтказилишига рухсат беришмади.\nУзоқ давом этган ёзги танаффусдан қайтган жамоалар 19-тур ўйинларида майдонга тушишди. “А” гуруҳида марказий учрашув дея “Андижон” ва “Машъал” жамоалари ўйини тан олинди. Ҳақиқатдан ҳам, кучлилар сафига интилаётган мазкур жамоалар учун ҳар бир баҳс муҳим аҳамият касб этади. Айниқса, бу ўйин ўзаро учрашув бўлса. Андижонда мезбонлар зафар қучишди ҳамда пешқадамликка кўтарилиб олишди. Биринчи давра якунига кўра бир хил очко жамғарган “Сурхон”, “Андижон” ва “Машъал” жамоалари орасида термизликлар тўплар нисбатига кўра энг юқорида туришганди. Бу турда “Сурхон”нинг дам олганидан фойдаланган андижонликлар биринчи ўринга чиқиб олишди.\n“В” гуруҳида эса Тошкент вилоятининг “Нурафшон” жамоаси яқин таъқибчиларини каттагина фарқ эвазига ортда қолдиришда давом этяпти. Нурафшонликлар иккинчи давранинг илк ўйинида ўз майдонида “Ифтихор” жамоасини йирик – 5:1 ҳисобида мағлубиятга учратишди. Кутилмаган ўйин сифатида “Зомин” – “Лабса” баҳсини келтириш мумкин. Зоминликлар ўз уйларида “Лабса” жамоасига йирик ҳисобда имкониятни бой беришди – 0:3.\n19-турда қайд этилган натижалар:\n“Шўртан” – “Хоразм” – 3:2\n“Орол” – “Истиқлол” – 1:1\n“Андижон” - “Машъал” – 2:1\n“Норин” – “Динамо” - -:+\n“Нурафшон” – “Ифтихор” – 5:1\n“Зомин” – “Лабса” – 0:3\n“Ғиждувон” – “Локомотив-БФК” – 2:1\n“Ёзёвон” – “Хотира-79” - -:+.\n20-тур ўйинлари 9-10 август кунларига белгиланган.


Жаҳон 22:02 / 17.10.2020 13534\nОзарбойжоннинг Москвадаги элчихонаси Россия Ташқи ишлар вазирлигига норозилик нотаси юборди. ТАССнинг дипломатик ваколатхонага таяниб хабар беришича, нота Россия Давлат думаси депутати Виталий Милоновнинг Тоғли Қорабоғга ташрифи билан боғлиқ.\n«Россия Федерал мажлиси Давлат думаси депутати Виталий Милоновнинг оккупация қилинган ҳудудга ноқонуний ташриф буюриши Озарбойжоннинг халқаро тан олинган чегараларини бузиш ҳисобланади. Шу сабабли Озарбойжон элчихонаси Россия Ташқи ишлар вазирлигига норозилик нотаси юборди», – дейилади хабарда.\nЭлчихонанинг таъкидлашича, нотада «Давлат думаси депутатининг бу каби провокацион ҳаракатлари Озарбойжон жамоатчилиги ва Россиядаги кўп сонли диаспоранинг ғазабини келтириш ҳамда рус-Озарбойжон алоқаларини ёмонлаштиришга қаратилгани» таъкидланган.\n16 октябрь куни Россия Давлат думаси депутати Виталий Милоновнинг тан олинмаган Тоғли Қорабоғга ташриф буюргани ҳамда ҳудуд етакчилари билан учрашув ўтказгани айтилган эди.


Боку—2017. Ўзбекистонлик икки боксчи финалга чиқди, яна икки нафари ярим финал жанги арафасида\n16:34 / 17.05.2017\nБугун Ўзбекистон бокс жамоасининг 5 нафар вакили рингга кўтарилиши белгиланганди.\nАйни вақтга келиб уларнинг 3 нафари ўз иштирокини ўтказиб бўлди.\nМироншоҳ Ибрагимов ярим финалда ироқлик Носир Ҳасанга 2:3 ҳисобида ютқазди. -56 кг вазн тоифасидаги Абдулҳай Шораҳматов эса озарбойжонлик Тайфур Алиевни 5:0 ҳисобида мағлуб этди. У финалда туркманистонлик Мередов Ёқуб билан рақиб бўлади.\nЯна икки боксчи, Аброр Қодиров (-52 кг) ва Бобо-Усмон Батуров (-69 кг) ўз жангларини бир неча соатдан кейин ўтказади. Аброр Қодировнинг ярим финалдаги рақиби марокашлик Дара Абдуллайи бўлса, Бобо-Усмон Батуров суриялик Аҳмад Ҳуссанга қарши чиқади.\nМаълумот учун, Ўзбекистон бокс терма жамоаси Бокуга 9 нафар боксчи билан жўнаб кетганди. Улар орасидан 4 нафар боксчи: Улуғбек Дўстмуродов (-60 кг), Маҳмуд Ғоипов (-75 кг), Мадиёр Саидраҳимов (-81 кг) ва Сардор Бегалиев (-91 кг) медаллар учун курашдан чиқиб кетган.


НАТО АҚШнинг Анқарадаги элчихонасига ҳужумни қоралади\n04 апрел 2020, Тошкент вақти: 14:28\nАҚШнинг Анқарадаги элчихонаси биноси.\nНАТО АҚШнинг Туркиядаги элчихонасига ҳужумни қоралаб чиқди.\nЖума куни Анқарада худкуш шахс АҚШ элчихонаси олдида ўзи ва туркиялик қўриқчини ўлдирганди.\nОқ уй мазкур ҳужумни террорчилик хуружи, деб атади. Туркия бош вазири Ражаб Тоййиб Эрдўғон эса террорга қарши курашни фаоллаштириш зарурлиги ҳақида баёнот берди.\nҲужум учун масъулиятни ҳозирча ҳеч ким ўз зиммасига олгани йўқ. Бироқ Туркия расмийлари теракт АҚШ ва НАТОга қарши бўлган сўл радикал экстремистик гуруҳлар томонидан амалга оширилганини тахмин қилмоқда.


Россия ўзбекларни Ўзбекистонга қурбонликка беряптими?\nРоссия Бош прокуратураси ўтган йилдан буён Иваново шаҳридаги ҳибсхонада сақланаётган ўзбекистонлик 12 кишидан яна учтасини расмий Тошкент ҳукмига топширишга қарор қилди.\nЎзбекистонлик 12 киши ва Қирғизистоннинг бир фуқароси Андижон воқеаларига алоқадорликда айбланиб ўтган йили Ивановода ҳибсга олинган эди. Бундан аввалроқ ўзбекистонликларнинг 9 нафари ва қирғизистонлик фуқарони ўз юртига экстрадиция қилиш ҳақида қарор қабул қилинганди.\nЎшанда Москвадаги “Фуқаровий кўмак” ташкилоти вакиласи Елена Рябинина ўзбекистонлик қолган 3 киши – Рустамхўжаев, Қосимхўжаев ва Олимовнинг ҳам экстрадиция қилиниши ҳақида қарор қабул қилиниши эҳтимолдан холи эмаслигини айтган эди ва ҳақиқатдан ҳам унинг тахминлари тўғри бўлиб чиққанга ўхшайди. Ивановодаги ўзбекларнинг энди ҳаммаси Ўзбекистонга экстрадиция қилиниш арафасида.\nРоссия Бош прокуратурасининг жамоатчилик билан алоқалар бўлими ходими Виктор Потапов ўз идораси Ўзбекистон Бош прокуратурасининг Ивановодаги ҳибсхонада сақланаëтган ўзбекистонлик 12 фуқарони экстрадиция қилиш ҳақидаги сўровини қондирганини билдирди.\n“Бу фуқаролар Ўзбекистон ҳукумати томонидан экстремистик ҳаракатлар, уюшган жиноятчилик, террорчилик, қўпорувчилик, қотиллик, оммавий тартибсизликлар келтириб чиқариш, ноқонуний равишда қурол-яроқни ўзлаштиришда айбланмоқда. Ўзбекистон Бош прокуратураси экстрадиция қилиниши кутилаëтган бу фуқароларга нисбатан ўлим жазосини қўлламаслик ҳақида Россия томонига ëзма равишда кафолат берди”, - деди В.Потапов.\nБМТ Қочқинлар иши бўйича олий комиссарлигининг Россиядаги идораси вакили Юрий Бортников Россия Бош прокуратурасининг Ивановодаги ўзбекларни ватанига экстрадиция қилиш ҳақидаги қарори вазиятга нуқта қўймаслигини айтади.\n“Экстрадиция ҳақидаги расмий қарор ҳали судланувчиларга тақдим этилмаган. Қарор қўлга тегиши билан уларнинг адвокатлари керакли идораларга мурожаат қилади. Албатта, биз вазиятнинг бундай тус олганидан хавотирдамиз. Биз уларни халқаро ҳимояга муҳтож, деб ўйлаймиз. Биз Россия ҳукумати билан бу борада иш олиб бориб, халқаро талабларга риоя қилган ҳолда Ивановодаги ўзбеклар ҳуқуқларини ҳимоя қилишга умид билдирамиз”, - деди Ю.Бортников.\nЭслатиб ўтамиз, Ивановода ҳибсга олинган ўзбеклар пахта савдоси билан шуғулланувчи “Ростекс” фирмаси раҳбарлари ва хизматчилари бўлган.


💊Artisoft inyeksiya uchun eritma 40mg/ml 2ml N10 Toshkent aptekalarida narxlari, dori haqida malumot, qollanishi va analoglari Apteka.uz saytida\nArtisoft inyeksiya uchun eritma 40mg/ml 2ml N10\nFaol modda: Artikaina gidroxlorid ko'proq ko'rsatish\nATX kodi: - N01BB08\nBarcha Artisoft dorilari\nO'zbekiston Sog'liqni Saqlash Vazirligi tomonidan 18.05.2020 da DV/M 03131/05/20 registratsion raqami bilan ro'yxatdan o'tgan\nДори шакли: 4% ли инъекция учун эритма.\nфаол модда: артикаин гидрохлориди – 40 мг;\nёрдамчи моддалар: натрий хлориди, инъекция учун сув 1 мл гача.\nШишадан тайёрланган ампулаларда 2 мл дан препарат. Ампулалар қўлланилишига доир йўриқномаси билан бирга картон қутига жойланади.\nАртикаин стоматологияда инфильтрацион ва ўтказувчи анестезия учун қўлланиладиган амид туридаги маҳаллий оғриқ қолдирувчи восита ҳисобланади.\nАртикаин нейронларнинг ҳужайра мембранасида натрий каналларига потенциал боғлиқ блокадаси ҳисобига маҳаллий оғриқ қолдирувчи таъсир этади, бу нерв толаси орқали импульслар ўтказувчанлигининг қайтар сусайишига ва сезувчанликнинг қайтар йўқотилишига олиб келади.\nПрепарат таъсири тез, 1-3 минут давомида бошланади. Анестезия давомийлиги тахминан 20 минутни ташкил этади.\nАртисофт препарати таркибида эпинефрин сақламайди ва маҳаллий оғриқ қолдирувчи воситага эпинефрин қўшилиши шарт эмас ёки эпинефрин қўллаш мумкин эмас.\nАртикаин тўқималар ва қондаги носпецифик плазма эстеразалари билан (гидролиз орқали) юборилгандан кейин тез ва деярли дарҳол метаболизмга учрайди (90%); қолган 10% артикаин жигар микросомал ферментлари билан метаболизмга учрайди. Бунда ҳосил бўладиган артикаиннинг асосий метаболити – артикаин кислотаси – маҳаллий оғриқ қолдирувчи фаолликка ва тизимли токсикликка эга эмас, бу препаратнинг такрорий юборилишларини амалга ошириш имконини беради. Шиллиқ остига юборилгандан кейин ярим чиқарилиш даври тахминан 25 минутни ташкил этади. Артикаинни қон плазма оқсиллари билан боғланиши тахминан 95%ни ташкил этади.\nАртикаин, асосан, буйраклар орқали артикаин кислотаси (64,2±14,4 %), артикаин кислотасининг глюкурониди (13,4±5%) ва ўзгармаган артикаин (1,45±0,77%) шаклида чиқарилади.\nАртикаин йўлдош тўсиғи орқали ўтади, она сути билан деярли чиқарилмайди.\nКичик миқдорда гематоэнцефалитик тўсиқдан ўтади.\nБолаларда вестибуляр инфильтрацион анестезиядан кейин умумий самараси катта ёшдагилардаги самара билан тенг, бироқ қон зардобидаги максимал концентрацияга тезроқ эришилади.\nПрепарат одатда пациентлар томонидан яхши ўзлаштирилади, бироқ қуйидаги ножўя ҳолатлар ривожланиши мумкин:\nМарказий ва периферик нерв тизими томонидан: дозага боғлиқ реакциялар – баъзан ҳушини йўқотгунгача авж олувчи ступор, баъзан нафас тўхтагунгача кучайиб борувчи нафас бузилишлари, мушак тремори, баъзан ёйилган тиришишгача кучайиб борувчи мушак тиришишлари.\nБош айланиши, парестезиялар, гипестезиялар кузатилиши мумкин.\nБаъзан стоматологик амалиётда маҳаллий оғриқ қолдирувчи восита юборилганда инъекциянинг тўғри техникаси бузилганда нерв шикастланиши мумкин, хусусан юз нерви фалажлиги ривожланишига олиб келиши мумкин бўлган, юз нервининг шикастланиши.\nКўриш аъзоси томонидан: маҳаллий оғриқ қолдирувчи восита инъекция вақтида ёки инъекциядан қисқа вақтдан кейин пайдо бўладиган ўтиб кетувчи кўриш қобилияти бузилишлари (кўришни идрокини ноаниқлиги, кўрлик, кўзга иккита бўлиб кўриниш).\nЮрак - қон томир тизими томонидан: артериал босимни пасайиши, юрак етишмовчилиги ва шок.\nАллергик реакциялар: тери қопламалари гиперемияси, конъюнктивит, ринит ва ангионевротик шиш кузатилиши мумкин Ангионевротик шиш устки ва/ёки пастки лаблар, лунж, “томоқда тош” ва ютинишга қийналиш ҳисси билан товуш найчалари шишиши, эшакеми ва нафас қийналиш билан намоён бўлиши мумкин.\nҲар қандай ушбу белгилар анафилактик шокка қадар кучайиши мумкин.\nМаҳаллий раекциялар: инъекция жойида шиш ёки шиллиқ қаватнинг яллиғланиши.\nПрепарат узоқ вақт (20 минутдан кўпроқ) юборилиш учун мўлжалланмаган. Касаллик (шу жумладан, гепатит вируси) инқекцияланишини олдини олиш учун ампуладан эритмани чиқаришда ҳар доим янги шприцлар ва игналардан фойдаланилишига эътибор бериш керак.\nШикастланган картридждан инъекциялар учун фойдаланиш мумкин эмас.\nРегионар ва маҳаллий анестезия юрак фаолияти мониторингини ва реанимацион тадбирларни ўтказиш учун керакли препаратлар ва ускуналардан дарҳол фойдаланиш имконияти яратилган тегишли равишда жиҳозланган хонада тажрибали мутахассислар томонидан ўтказилиши керак. Анестезияни бажарадиган ходим малакали бўлиши ва анестезияни бажариш техникасини ўзлаштирган бўлиши, тизимли токсик реакциялар, нохуш ҳолатлар ва реакцияларни ҳамда бошқа асоратларни ташхислаш ва даволаш билан танишган бўлиши керак.\nПациентларнинг юрак-қон томир тизими, нафас тизими, марказий нерв тизимининг ҳолатини кузатиш талаб қилинади.\nСтенокардия, атеросклероз, қон қуюлишини бузилишлари, оғир даражали жигар ёки буйраклар функцияларини бузилишлари, анамнезида тутқаноқ бўлган пациентларга препарат қўлланилишида эҳтиёткорликка риоя этилиши керак.\nНожўя реакциялар ривожланиш хавфига йўл қўймаслик учун препаратнинг минимал самарали дозаларидан фойдаланиш ва уни юборишдан олдин икки босқичли аспирацион текширувни амалга ошириш керак.\n1 мл препарат ўзида 1 ммоль (23 мг)дан камроқ натрий сақлашини эътиборга олиш керак.\nМаҳаллий анестезия таъсири тўхтагандан (сезувчанлик тиклангандан) кейин овқатланиш мумкин. Болалар ва уларнинг ота-оналари препарат таъсири оқибатида тўқималар сезувчанлиги пасайиши туфайли юмшоқ тўқималарнинг тишлар билан тасодифан шикастланиши (тишлаб олиниши) хавфи тўғрисида огоҳлантирилиши керак.\nВена ичига юбориш мумкин эмас!\nЯллиғланган соҳада инъекция қилиш мумкин эмас.\nМаҳаллий анестетикларни юборишдан 10 кун олдин МАО ингибиторларини бекор қилиш керак.\nАртикаин йўлдош тўсиғи орқали ўтади. Янги туғилган чақалоқларда қон зардобидаги артикаин концентрацияси (онага препарат юборилгандан кейин) она қон зардобидаги артикаин концентрациясининг тахминан 30% ни ташкил этади.\nКлиник маълумотлар етарли эмаслиги туфайли стоматолог-шифокор томонидан препаратнинг қўлланиши тўғрисидаги қарор препаратнинг қўлланилишидан она учун потенциал фойда ҳомила учун потенциал хавфдан юқори бўлган ҳолатдагина қабул қилиш мумкин.\nЭмизиш даврида эмизишни тўхтатиш талаб қилинмайди, чунки она сутида артикаиннинг клиник аҳамиятли концентрациялари аниқланмайди, бироқ эхтиёткорлик мақсадида эмизишни артикаиннинг оҳирги юборилган дозасидан кейин 4 соатга тўхтатиш керак.\nСтоматологик аралашувдан кейин пациент транспорт воситаларини бошқаришга ёки диққат-эътибор юқори жамланишини ва психомотор реакциялар тезлигини талаб қилувчи бошқа потенциал хавфли фаолият турлари билан шуғулланишга қачон қайтиши мумкинлиги тўғрисида қарор шифокор томонидан қабул қилиниши керак.\nСтоматологияда инфильтрацион ва ўтказувчи анестезия учун қўлланиладиган маҳаллий оғриқ қолдирувчи анестетик. Эпинефринсиз артикаин кўпроқ эпинефрин қўлланилиши мумкин бўлмаган пациентларда қисқа муолажалар учун (масалан, юрак-қон томир касалликларида) ёки препарат кичик ҳажмларда юборилиши зарур ҳолларда (олд тишлар, танглай соҳасида) қўлланилади.\n- артикаинга ёки препаратнинг ҳар қандай бошқа таркибий моддаларига, шунингдек бошқа амид туридаги маҳаллий оғриқ қолдирувчи препаратларга юқори сезувчанлик, амид туридаги маҳаллий оғриқ қолдирувчи препаратларга ўта юқори сезувчанликда артикаинга аллергия барча зарур қоидалар ва талабларга риоя этилган ҳолда\nўтказилган тегишли текширувлар ёрдамида бартараф этилган ҳолатлар бундан мустасно;\n- оғир даражали синус тугунинг функцияларини бузилишлари ёки оғир даражали ўтказувчанликни бузилишлари (яққол ифодаланган брадикардия, II-III даражали AV-блокада каби);\n- пароксизмал тахикардия, хилпирловчи тахиаритмия;\n- ўткир декомпенсацияланган юрак етишмовчилиги;\n- оғир даражали артериал гипотензия;\n- анемия (шунингдек, В12-танқислиги анемияси);\n- ёпиқ бурчакли глаукома;\n- марказий нерв тизими касалликлари;\n- 4 ёшгача бўлган болалар (етарлича клиник тажриба йўқ) да қўллаш мумкин эмас.\n- холинэстераза танқислиги (фақат жуда зарур ҳолларда қўлланилиши мумкин, чунки препарат узайтирилган ва ҳаддан ташқари кучли таъсир этиши мумкин);\n- анамнезда эпилепсия.\nМарказий нерв тизимини сусайтирувчи воситалар билан. Маҳаллий оғриқ қолдирувчи воситалар марказий нерв тизимини сусайтирувчи воситаларнинг таъсирини кучайтиради. Наркотик анальгетиклар маҳаллий оғриқ қолдирувчи воситаларнинг таъсирини кучайтиради ва нафас сиқилиш хавфини оширади.\nМоноаминоксидаза (МАО) ингибиторлари билан. МАО ингибиторлари билан қўллаш АБ тушиш хавфини оширади; МАО ингибиторларини анестетикларни юборишдан 10 кун олдин бекор қилиш керак.\nАнтикоагулянтлар ва қон қуюлишини камайтирадиган бошқа препаратлар билан. Масалан, гепарин ёки ацетилсалицил кислотасини қабул қилаётган пациентларга Артикаин препарати инъекцияси ўтказилганда, қон кетиш ва қон қуйилиши ривожланиш хавфи ошади.\nХолинэстераза ингибиторлари билан. Холинэстераза ингибиторлари маҳаллий оғриқ қолдирувчи дори воситалар метаболизмини секинлаштиради, натижада артикаин таъсири узайиши ва яққол кучайиши мумкин.\nҚон томирларни торайтирувчи воситалар билан. Қон томир торайтирувчи воситалар артикаиннинг маҳаллий оғриқ қолдирувчи таъсирини кучайтиради ва узайтиради.\nМиорелаксантлар билан. Артикаин мушак бўшаштирувчи воситаларнинг таъсирини кучайтиради ва узайтиради.\nАнтимиастеник воситалар билан. Артикаин миастенияни даволовчи препаратлар билан скелет мушакларга таъсир қилишда антагонизмни намоён қилади, шунинг учун уни миастенияни даволашда қўллаганда, айниқса юқори дозаларда, даволашга қўшимча тузатиш киритиш талаб қилинади.\nОғир металлар сақловчи дезинфиция қилувчи эритмалар билан. Оғир металлар сақловчи дезинфиция қилувчи маҳаллий анестетик эритмаси билан инъекция жойига ишлов берилганда, оғриқ, шиш кўринишидаги маҳаллий реакциялар ривожланиш хавфи ошади.\nҚуруқ, ёруғликдан ҳимояланган жойда, 25°C дан юқори бўлмаган ҳароратда сақлансин, музлатилишига йўл қўйилмасин. Болалар ололмайдиган жойда сақлансин.\nПрепарат оғиз бўшлиғида қўлланилиши учун мўлжалланган ва фақат яллиғланиш мавжуд бўлмаган тўқималарга юборилиши мумкин.\nЯллиғланган тўқималарга инъекция ўтказиш мумкин эмас!\nПрепарат вена ичига юборилиши мумкин эмас.\nПрепаратнинг қон томирларига тасодифан тушиши олдини олиш мақсадида уни юборишдан олдин ҳар доим игнани 90º ва 180º га буриш орқали икки босқичли аспирацион текширувни амалга ошириш керак.\nПрепарат қон томирлари ичига тасодифан юборилиши натижасида ривожланиши мумкин бўлган асосий тизимли реакцияларга инъекция техникасига риоя қилиш орқали йўл қўймаслик мумкин: аспирацион текширув амалга оширилгандан кейин 0,1-0,2 мл препарат секин юборилади, кейинчалик энг камида 20-30 секунддан кейин препаратнинг қолган дозаси секин юборилади. Инъекция босими тўқималар сезувчанлигига мувофиқ бўлиши керак. Овқатни қабул қилиш фақат сезувчанлик тиклангандан кейин руҳсат берилади\nИнфильтрацион анестезияда яллиғланиш бўлмаган ҳолатда, Артисофт эритмани одатда, тишларга ёки иккита қўш тишга 1,7 мл юборилади.\nҚуйи альвеоляр нервнинг ўтказувчи анестезиясида тахминан 1-1,7 мл препарат талаб қилинади. Қўшимча инъекциялар учун дозанинг ярми ёки тўлиқ доза қўлланилиши керак.\nКатта ёшдаги одамлар учун максимал доза 1 кг тана вазнига 4 мг ни ташкил этади.\n4 ёшгача бўлган болаларда қўллаш мумкин эмастақиқланади.\nДозанинг ошириб юборилиши симптомлари\nМарказий нерв тизимини қўзғалиши: хавотирлик, қўрқиш ҳисси, онг хиралашиши, гиперпноэ, тахикардия, юз қизариши билан артериал босимни ошиши, кўнгил айниши, қусиш, тремор, тиришишлар, тоник-клоник тиришишлар.\nМарказий нерв тизимини сусайиши: бош айланиши, эшитиш қобилияти бузилиши, сўзлаш қобилияти йўқотилиши, ступор, беҳушлик ҳолати, атония, қон томирларини\nҳаракатлантирувчи нервлар фалажлиги (ҳолсизлик, рангпарлик), нафас сиқилиши, нафас йўллари фалажлигидан ўлим ҳолати.\nЮрак қон-томир тизими томонидан: брадикардия, аритмия, қоринчалар хилпирлаши, артериал босимни пасайиши, цианоз, юрак уришини тўхтаб қолиши.\nДаволаш. Препаратни юбориш вақтида бош айланиши, мотор қўзғалиши ёки ступор каби интоксикация ёки препарат ножўя таъсирининг биринчи белгиларида препаратни юборилишини тўхтатиш ва пациентни оёқлари кўтарилган горизонтал ҳолатга ўтказиш керак. Нафас йўллари ўтказувчанлигини таъминлаш ва гемодинамика кўрсаткичларини (юрак қисқаришлари сони ва артериал босимни) мониторинг қилиш керак. Ҳар доим, интоксикация симптомлари оғир даражали эмасдек туюлганида ҳам, зарур ҳолларда, дарҳол керакли препаратларнинг вена ичига юборилишини амалга ошириш имкониятига эга бўлиш учун венага йўлларни бўшатиб қўйиш тавсия этилади.\nОғирлик даражасига қараб нафас бузилишларида кислород узатилиши, сунъий нафас бериш кўрсатмалари пайдо бўлган ҳолатда эса – ўпканинг эндотрахеал интубацияси ва сунъий вентиляциясини ўтказиш тавсия этилади.\nМушак тортишишлари ва ёйилган тиришишлар миорелаксация қилувчи ва туқаноққа қарши таъсирга эга (масалан, диазепам, суксаметоний хлорид) каби тез таъсир этувчи препаратларни вена ичига юбориш орқали бартараф қилиш мумкин. Шунингдек, ўпкаларнинг сунъий вентиляциясини ўтказиш (кислород узатилиши) тавсия этилади.\nАртериал босимнинг кескин пасайишини, брадикардия ёки тахикардияни кўпинча пациентни оёқлари оддий кўтарилган горизонтал ҳолатга ўтказиш орқали бартараф қилиш мумкин.\nОғир даражадаги қон айланишни бузилишлари ва шок ҳолатларида, сабабидан қаътий назар, препарат юборилиши тўхтатилиши ва пациент оёқлари кўтарилган горизонтал ҳолатга ўтказиш керак. Кислород узатилиши, электролит эритмалар, глюкокортикостероидларнинг вена ичига юборилиши (масалан, 250-1000 мг преднизолон ёки унинг ҳосиласига, масалан, метилпреднизолонга эквивалент миқдорда), ўрин босувчи инфузион даволаш (зарур ҳолларда, қўшимча равишда, плазма ўрнини босувчилар) амалга ошириш керак.


Қонунчилар соғлиқни сақлашни кескин ривожланишини таъминлайдиган қонунни муҳокама этишди | Uzbekistan Today\nБош саҳифа / Рукн архиви / Соғлиқни сақлаш / Қонунчилар соғлиқни сақлашни кескин ривожланишин...\nИжтимоий тармоқларда, жамиятда “Инсон органлари ва тўқималарини транплантацияси тўғрисида” ги қонун лойиҳаси қизғин муҳокама этилмоқда. У Ҳаракатлар стратегиясини амалга ошириш доирасида Соғлиқни сақлаш вазирлигининг ташаббуси билан ЎЗбекистон “Адолат” Социал-демократик партиясининг Марказий кенгаши билан биргаликда ишлаб чиқилган.\nУшбу қонун лойиҳасининг мақсади нима? Юртимиз шифокорлари инсон органларини трансплантацияси бўйича мураккаб операцияларни ўтказишга тайёрми?\nБу ҳақда Тошкент врачларни малакасини ошириш институтида бўлиб ўтган давра суҳбатида сўз юритилди.\nУчрашувни “Адолат” СДП Марказий Кенгаши, партиянинг Олий Мажлис Қонунчилик палатасидаги фракцияси, Соғлиқни сақлаш вазирлиги, Тошкент врачлар малакасини ошириш институти ташкил қилишди. Бу каби меъёрий-ҳуқуқий ҳужжат йўқлиги Ўзбекистонда соғлиқни сақлашни ривожланишини тўхтатиб турувчи омил бўлиши, таъкидланди. .\n- Қонун лойиҳаси инсон органлари ва тўқималарини трансплантацияси масалаларини ҳуқуқий тартибга солишга, мамлакатда трансплантологияни клиник фан сифатида ривожлантиришга йўналтирилган, - дейди ОЛий Мажлис Қонунчилик палатасида ЎЗбекистон “Адолат” СДП фракцияси аъзоси Муҳаррам Дадахўжаева. Унинг қабул қилиниши инсон органларини кўчириб қўйиш учун ҳуқуқий асос яратади. Қонун лойиҳасини ишлаб чиқувчилар ушбу соҳадаги хорижий амалиётни ўрганиб чиқишди, Жаҳон соғлиқни сақлаш ташкилтининг тавсияларини инобатга олишди. Ҳозирги вақтда қонун лойиҳаси минтақалардаги даволаш муассасаларида, махсус тиббиёт олий ўқув юртларида кенг муҳокама этилмоқда.\nҚонун лойиҳаси устида ишлайдиган гуруҳга соғлиқни сақлаш вазирлиги, ички ишлар, адлия органлари ва бошқа манфаатдор идоралар вакиллари кирган.\n- Жаҳонда кўпроқ жигар ва буйракни қайта кўчириш бўйича операциялар ўтказилади, - дейди мамлакат бош трансплантологи Улуғбек Йўлдошев. Буйрак етишмовчилиги билан касал бўлганлар олдида фақат иккита йўл бор: гемодиализга бориш, ёки бўйракни кўчириб ўтказиш операциясига кўниш.. Бу каби даволашнинг жорий этилиши аъзо донорлигини махсус қонунлар билан мустаҳкамлаб қўйилишини талаб қилади. Мамлакатимизда жигар ва буйракни кўчириб ўтказиш билан шуғулланадиган малакали трансплантолог- мутахассислар бор, тажриба алмашиш учун хорижий ҳамкасбларимизни жалб қиламиз.


Беларусдаги намойишларда 600 киши ҳибсга олинди — Sof.uz\n12.10 11:24 145 Жаҳон\nЯкшанба куни Беларусда ташкил этилган “Ғурур марши” акцияларида бир неча юзлаб кишилар ҳибсга олинди, деб хабар беради “Весна” (Баҳор) инсон ҳуқуқлари маркази. 12 октябр соат 06:00 (тшв) дан бошлаб ҳуқуқ ҳимоячилари қўлидаги рўйхатда Минск ва мамлакатнинг бошқа йирик шаҳарлари, жумладан Гродно, Брест, Витебск, Могилев, Молодечно ҳамда Жлобиндаги 586 кишининг ҳибсга олингани ҳақида маълумот бор. Беларус оммавий ахборот воситаларининг қайд этишича, намойишларни бостиришдаги зўравонлик даражаси август сайловларидан кейинги намойишларни эслатган.\nМинскда ҳибсга олишлар митингнинг расмий қисми бошланишидан аввал ҳам бошланган, деб ёзади Tut.by: аниқ ҳибсга олишлар марш қатнашчилари тўпланадиган “Минск – Қаҳрамон шаҳар” стелласи ёнида, шунингдек унга чиқадиган Победителей проспектида кузатилган. Акция бошланганидан бир соат ўтгач, стелла яқинида тўқнашувлар бўлиб, хавфсизлик кучлари бир неча ўнлаб одамларни ҳибсга олган.\nБошқа оммавий ҳибслар кейинчалик Машеров хиёбонида, шунингдек, стелладан унчалик узоқ бўлмаган жойда содир бўлди. Tut.by хабарига кўра, намойишчиларга қарши аввал сув пуркагичлари, сўнгра калтаклар ишлатилган. Кейинчалик ҳам, Пушкинская метро бекати яқинида намойишчилар ОМОН билан тўқнашиб, яна ҳибсга олинган.\nМинск полицияси якшанба куни намойишчиларни тарқатиш учун сув пуркагичлар ва шовқинли гранаталардан фойдаланилганлигини тасдиқлади. Tut.by "11 августдан 12 августга ўтар кечаси Белорус кўчаларида шунча зўравонлик бўлмаган эди", деб ёзади.\nЯкшанба митинги журналистларни оммавий равишда ҳибсга олиш билан ҳам бирга бўлди. Белорус Журналистлар уюшмаси Минск, Брест, Гомел, Гродно, Витебск ва Могилевдаги 40 дан ортиқ оммавий ахборот воситалари ходимларининг ҳибсга олиниши ҳақида хабар берди. ТАССнинг Минскдаги мухбирлари икки марта ҳибсга олинган, аммо кўп ўтмай уларнинг ҳужжатлари текширилгандан сўнг қўйиб юборилган. Бошқа журналистлар бир неча соат давомида политсия бўлимида бўлишди, деб ёзади Tut.by. Полиция Белсат телеканали мухбирига амалдорга бўйсунмаслик протоколини тузди.\nБундан ташқари, “Оқ халат” жамияти бир нечта Қизил Хоч кўнгиллилари ҳибсга олингани ҳақида хабар берди.\n15.10 12:04 190 Жаҳон


Мамлакат кўпроқ валютага эга бўлиши мумкин. Олтин қийматининг ошиши Ўзбекистон иқтисодиётига қанчалик таъсир кўрсатади — Forbes Uzbekistan\nСўнгги 2,5 йил давомида олтин импорт ҳамда экспорт ўртасидаги узилишнинг 30-40%ни қопларди\nForbes.uz олдин ёзганидек, олтин қиймати унцияси учун $1935ни ташкил этди – бу мазкур металлнинг савдолар тарихидаги энг юқори баҳоси ҳисобланади. Олдинги мутлақ рекорд 2011 йил 6 сентябрда қайд этилган бўлиб, ўшанда олтиннинг унцияси $1920га тенг эди.\nОлтин – Ўзбекистоннинг асосий экспорт маҳсулоти, мамлакат умумий экспортининг учдан бир қисмидан кўпроғини ташкил этади. Пандемия сабабли Ўзбекистон Россияга газ экспортини тўхтатди, Хитойга эса уч маротаба қисқартирди. Олтин экспорти эса аксинча ортиб бормоқда.\nAsia Frontier Capital инвестицион компанияси аналитики Скотт Ошероффнинг фикрига кўра, олтин – бу иқтисодиётнинг асосий устунлиги. Товар жаҳон иқтисодиётидаги хавотирли вазият сабабли юқори талабга эга, шунингдек бунинг натижасида нархларнинг сезиларли равишда ошиши кутилмоқда, чунки давлатлар миллий валюталари қадрсизланишда давом этмоқда.\n- Хорижий валютанинг ўзгарувчан курсига эга Ўзбекистон айирбошлаш қийматини беқарорлик даврида вақтинчалик олтин қазиб олиш орқали сақлаб туриши мумкин. Ўзбекистон олтин ишлаб чиқариш бўйича жаҳонда тўққизинчи ўринни эгаллайди, бу ерда сайёрамиздаги энг йирик олтин қазиб олувчи компаниялар – Навоий тоғ-металлургия комбинати ва Олмалиқ тоғ-металлургия комбинати иш олиб боради. Ишлаб чиқаришнинг бир қисмини монетизация қилиш натижасида валюта заҳиралари февраль ойида $30 млрддан ошди (унинг $17,25 млрд олтинда бўлиб, ЯИМнинг 33%ни ташкил этади), Ўзбекистон иқтисодиётни ва сўмни қўллаб-қувватлашнинг кафолатли манбаига эга бўлади. Бу эса замонавий дунёнинг унчалик кўп мамлакатларида мавжуд эмас, - дея таъкидлади у.\nForbes.uz иқтисодиёт соҳаси мутахассиси билан олтиннинг ошган қиймати Ўзбекистон иқтисодиёти ривожланишига инқироз шароитида қанчалик таъсир кўрсатиши борасида суҳбатлашди.\nОлтин қўшимча валюта оқимини таъминлайди\nAvesta Investment Group ҳамкори Карен Срапионовнинг фикрича, олтиннинг ошган қиймати мамлакатнинг ташқи савдо тақчиллиги мувозанатини унинг ички бозорларда сотилиши орқали самарали қоплаш имкониятини яратади, бу эса мамлакатга қўшимча валюта оқими кириб келишини таъминлайди.\n- Сўнгги 2,5 йил ичида олтин импорт ва экспорт орасидаги тафовутнинг 30-40%ни қоплар эди. Қолган қисми эса жисмоний шахсларнинг пул ўтказмалари ва бошқа манбалар орқали тўлдириларди. Шунга мувофиқ, олтин қиймати ошадиган бўлсагина давлат уни сотиш орқали кўпроқ валютага эга бўлиши мумкин, - дея таъкидлади эксперт. – Ўз навбатида бу олтинни амалдаги ҳажмда камроқ сотиш имконини беради. 2019 йилда мамлакат заҳирасидаги олтин ҳажми 11,4 млндан 10,8 млн унциягача қисқарган бўлса, 2020 йилнинг биринчи ярмида бу рақам эҳтимол унинг қиймати кўтарилиши эвазига 0,2 млн унцияга ошди.\nМарказий Банк ва Давлат Статистика Қўмитаси маълумотларига асосланган тахминий ҳисоб-китоблар бўйича Ўзбекистон йилнинг биринчи ярмида деярли 1,28 млн унция олтинни $2,12 млрд эвазига сотган, ўтган йилнинг шу даврида эса бу кўрсаткич 1,6 млн унция $2,07 млрдга сотилган кўринишда эди.\nПандемия Самарқандда кўчмас мулк фаолиятига салбий таъсирини кўрсатгани би... →\n- Демак, қиймат 1,4%га ошган бир пайтда сотилган олтин ҳажми 20%дан кўпроққа қисқарган, - дея эътибор берди суҳбатдошимиз.\nУнинг таъкидлашича, олтин сотувидан тушадиган даромад кўпроқ аниқ лойиҳаларга эмас, Марказий Банк томонидан ички валюта бозори фаолият юритишини таъминлаш учун ишлатилади:\n- 2020 йилнинг биринчи ярмида $8,12 млрдга тенг бўлган умумий валюта эҳтиёжининг деярли 42,8% компаниялар, ташкилотларнинг ўз маблағлари ҳамда жалб этилган хориж кредитлари эвазига таъминланди, қолгани ички бозорда харид қилинди. Марказий Банк бу мақсадлар учун деярли $2,2 млрд сарфлади, олтин экспорти эса $2,12 млрдни ташкил этди.\nЙирик олтин заҳиралари иқтисодиётга туртки бериши мумкин\n- Харажатлар эҳтиёжини тушунмасдан ва мамлакат иқтисодиётини қўллаб-қувватлашни билмасдан туриб бирор нарсани башорат қилиш мушкул. Бироқ олтин қийматининг ошиб бориши – бу масаланинг ечимини топишда сезиларли устунлик бўлиб, вазиятни енгиллаштириш имконини беради.\nСрапионовнинг фикрича, олтиннинг тўғридан-тўғри сотувидан ташқари унинг йирик заҳиралари ва ишлаб чиқаришнинг ошиши хориждан қўшимча қарзларни жалб этиш имкониятини таъминлайди, бу иқтисодиётни тўғри ва фойдали рағбатлантиришнинг манбаи бўлиши мумкин.\n- Бундай ўзлаштирмалар бўйича фоиз ставкалари одатда 5%дан камроқни, кўпинча 1-3%ни ташкил этади, бу пайтда олтин қиймати фақатгина биринчи ярим йилликда 17% атрофида кўтарилди. «Арзон» кредитни сарфлаш «қиммат» олтинни уни қоплаш мақсадида кейинчалик арзонроқ нархда сотишдан кўра фойдалидир.\nМутахассиснинг айтишича, олтин валютаси заҳираларини камайтириш ва суверен облигацияларга сармоя киритиш тизими ҳақида Марказий Банк раҳбари Мамаризо Нурмуратовнинг фикрлари ҳозирги пандемия шароити туфайли қайта кўриб чиқилишига эҳтиёж сезиши мумкин.\n- Эҳтимол эълон қилинган пайтда бу стратегия ўзини оқлаган бўлиши мумкин, чунки у COVID-19 пандемияси бошланиши ва олтин қийматининг фаол ошишига қадар амалга оширилган эди. Балки, бугунги кунда қимматбаҳо металл нархининг фаол ўсиши сабабли уни қайта кўриб чиқиш керакдир, - дея таъкидлади маърузачи. – Шу билан бирга бу фикр ҳозирги кунга қадар амалда қўлланмаяпти – 2,5 йил ичида олтин валюта заҳираларидаги олтиннинг улуши 46,4%дан 60,3%гача (2020 йилнинг биринчи ярмидаги 56%дан 60,3%гача) ва заҳиралар ҳажми хорижий валютада $13,8 млрддан $12,5 млрдга камайди ва биринчи ярим йилликда деярли ўзгаришсиз қолди.


Лукашенко ваъдасида турадими ?\nЛукашенко янги конституцияни ваъда қилди. У ваколатларини бўлишишга тайёр, аммо ҳамма нарсани назорат қилишни хоҳламоқда.\nАлександр Лукашенко 2021 йилда мамлакатнинг янги Конституцияси лойиҳасини муҳокама қилишга ва 2022 йил бошида уни умумхалқ овозига қўйишга тайёрлигини маълум қилди.\nКиритилди: 23:24 13.02.2021. Ўқилди: 1876 марта. Фикрлар сони: 0 та.


Буйрак кўчириб ўтказилган наманганлик беморлардан бирига уйига жавоб берилди.\nССВ матбуот хизмати «Бор меҳримиз шу ватан, шу халқ учун!» шиори остида Наманган вилоятида ўтказилган саломатлик акцияси доирасида амалга оширилган ишлар ҳақида маълумот берди.\nВазирлик гуруҳининг вилоятга сафари доирасида уч нафар бемор буйрак трансплантацияси амалга ошириш учун Тошкентга олиб келинганди. Ҳозирда бу беморлардан икки нафарида муваффақиятли жарроҳлик амалиёти ўтказилди.\n«Мамлакатнинг тиббиёт соҳасидаги энг малакали мутахассислари ҳар бир туманда маҳаллабай тартибда уйма-уй юриб, тиббий ёрдамга муҳтож аҳоли қатламларига жойида малакали тиббий хизмат кўрсатишди ҳамда беморларнинг ҳолатига, касаллик даражасига қараб, тегишли муолажаларни амалга оширишди.\nАкция доирасида 3 нафар беморда ноёб буйрак трансплантацияси амалиётлари ўтказилаётгани ҳақида хабар берган эдик.\nБир ҳафта олдин Тўрақўрғон туманида яшовчи 53 ёшли Валижон Исмоиловда буйрак трансплантацияси амалиёти ўтказилди. 26 ёшли Одилжон Исмоилов отасига донорлик қилган.\nЖарроҳлик амалиётидан муваффақиятли чиққан ота-бола Исмоиловлар 23 феврал куни Республика шошилинч тиббий ёрдам илмий марказидан ўз уйига йўл олди», дейилади вазирлик хабарида.\n«Жарроҳлик амалиётига бир ҳафта бўлди. Ўзимни жуда яхши ҳис қиляпман. Буйрак кўчириб ўтказилиши ҳақида ўйлаганимизда жуда хавотирга тушган эдик. Аммо биз ўйлаганимиздан енгил ўтди операция. Биз учун куйиниб, саломатлигимизни тиклашга ёрдам берган, бошимизда парвона бўлган, хонадонимизгача бориб ҳолимиздан хабар олган фидойи инсонларга миннатдорчилигимни билдираман», дейди Валижон Исмоилов.\nШунингдек, буйрак трансплантацияси амалиёти ўтказилиши керак бўлган иккинчи бемор Мастура Файзиевада ҳам операция муваффақиятли ўтган.